Paqa urunaka �D�as de la semana�\nPaqallq urunakan sutipax latín arut qhansti septimana- siete días sañ muni.\nPachatuqit wali yatxatat k�uk�u jaqinakaw (astrónomos) sapürunjam alaxpach uñch�ukis kuna mayjt�äwinakas utji, ukanak uñjas urunakan sutinakap uskt�awayapxatäna. Jilpachax willkatatar, phaxsi mamaruw uñch�ukipxatäna ukjamaraki phisqha wali uñt�at uraqpachanaka (planetas): Marte, Mercurio, Júpiter, Venus, Saturno. Taqpachax paqallquwa. Paqallqu planetas ukanakaruw wäl arumay urux kunjamas mayjt�äna ukanak uñch�ukipxatäna.\nUkjamataw paqa urunakan (días de la semana) sutinakap khaysa Europa anqa markan Romanos, Griegos jupanakax uñstawyapxatäna.\nPaqallqu urunakan sutinakapax alaxpach (astros celestes) sum uñch�ukisaw sapa mayar sutiñchatätayna; wäl amuykipasa ukjamaraki sum lup�ikipasa:\nLunes ukasti phaxsi (Luna) mamaruw yupaychapxatäna, ukampis latín aruwa �Lunae dies", día de la luna, sañ muni.\nMartes, (Marte) ukaruw waqaychapxatäna, ukat (fuerza, guerra por el Marte rojizo) uksar uñañchayatarakitaynawa. uka arux latín aruwa �Martis dies", día de Marte qhanañcharaki.\nMiércoles (Mercurio, lucero astro próximo al sol) ukaruw waqaychapxiritäna, qhichwa arunx k�ajkir warawaranakarux Quyllur sutiñachapxiritayna. Sutipax latín arut jutatawa: "Mercuri dies", día de Mercurio.\nJueves (rayo, relámpago; el símbolo de Júpiter) ukaruw romanos markachirinakax alaxpachar waqaychapxäna, yupaychapxäna, uka arusti latín arurakiwa "Jovis dies", día de Júpiter.\nViernes (Venus,) uka warmiruw yupaychapxiritäna, wäl waqaychapxiritäna; ukjamarus (astro estelar muy brillante) wali k�ajkir warawararurakiw yupaychapxiritayna. Ukasti latín arurakiwa "Veneris dies", día de Venus sañ muni.\nSábado (Sabbath) hebreos markachirinakatakix samarañ urütanawa; ukampis hebreo aruwa: "Sabbath" samart�añ uru sañ munaraki, yaqhipanakasti Saturno sutiñchapxarakitayna. Pachatuqit yatxatatanakax (día del arco iris) kurmir yupaychañ uruw sasin sutiñchawyapxatayna. Ukat Hebreos jaqinakataki ukjamaraki Israel markan qamasirinakatakix Sábado urux qhip qhipa urupuniwa.\nDomingo (día del señor, adoración al sol) ukar uñañchayi, ukampis latín arut qhansti: �Dominicus dies� �alaxpach awkin urupa�. Cristianos jila kullakanakatakix paqalqür uruwa.\nAymar arun kunjamas sutiñchata\nAymar arun urunakan sutinakapax qhichwa arut, castellan arut jaqukipatakïxiwa, kunjamati sapa mayax amuyupan qhanañchki ukjamarjama. Jichhax yatxatapxañäni:\nPhaxsi maman urupa �día de la luna�\nAtiña �fuerza y energía�\nWarawaran urupa �día de la estrella�\nQ�ixuq�ixun urupa �día del relámpago�\nUrürun urupa �día del astro más brillante�\nKurmin urupa �día del arco iris�\nWillka tatan urupa�día del sol\nUkjamataw paqa urunakax aymar arut sutiñchatäxaraki, ukampis jichhürunakan ukjamarjamaw markachirinakax yatxatasipkaraktana. Chiqansa, wakisiw jiwasan arus ch�amañchaña.\nGladys Salgado Salgado


Bahréin: Pusi tuytiruruw jist’antapxatayna · Global Voices Aymarata\nBahréin: Pusi tuytiruruw jist'antapxatayna\tJaqukipäw uñt'ayata/apkatata 25 taypi sata phaxsi 2012 12:23 GMT\nAk uñt'ayama: Bahréin markan Ministerio del Interior ukarjamaxa, “pusi tuytiruw jist'antata medios sociales ukar jan walt'ayatapata”. Ukampirusa, yatiyaw uñt'ayat taypinx [en] laphinakan uñsti: medios sociales ukar jan walt'ayata. Ali Al-Haiki, Abdullah Al-Hashimi, Ali Mohamed ukat Salman Abdullah tuytirunakax paqallqu uruw jist'antat jikxatasipxani yatxatäwinakax suma yatitsiñapkama.\nBahréin markan jilïr irpirinakapax sapxiwa Constitución ukax libertad de expresión jall ukarux arxatiw sasina. Uka pusin jst'antatanakax kunats jist'antatapxi ukxa amuyasipxañapawa. Ukatjarux sumpach yatiyäwinakax yatisiskakiniwa.\nAk uñt'ayama: twitter facebook reddit googleplusEmail Imprimiñataki QillqiriYusur Al Bahrani\nQillqiriYusur Al Bahrani\nAka blog ullart'apxañäni Ελληνικά, Español, Italiano, Filipino, Malagasy, English\nMedio Oriente & Norte ÁfricaBahréin


Jehová Diosaw “qaritarojj chʼam churi” — Watchtower INTERNETANKIR BIBLIOTECA\nw18 enero págs. 7-11\n‘JEHOVÁ DIOSAR SUYTʼIRINAKAJJ CHʼAM KATJJATAPJJANI’\nJILAT KULLAKANAKAS CHUYM USTʼAYAPJJESTASPAWA\nNAYRA JUCHANAKASAT JANIW JUCHAÑCHASIÑASÄKITI\nJehová Diosaw “qaritarojj chʼam churi” 2018 maratak Bibliat apstʼat texto:\n‘Jehová Diosar suytʼirinakajj chʼam katjjatapjjani’ (ISA. 40:31).\nCANCIÓN: 3, 47\nAKA TEXTONAKAJJ KUNANSA 2018 MARATAK BIBLIAT APSTʼAT QELLQATAMPEJJ NIYA PACHPAKÏPJJE:\n1. 1) ¿Kuna jan walinakansa jichhürunakan uñjastanjja? 2) ¿Kunatsa Jehová Diosajj servirinakapar wal munasi? (Aka paginankir fotonak uñjjattʼäta).\nKUNJAMTÏ yatktanjja, akapachajj kunayman jan walinakampi phoqantatawa. Munat jilat kullakanaka, jumanakat waljanejj wali usuntatäpjjtawa. Yaqhepasti edadanëjjasas chuymankipstat familiaranakamaruw uñjasipkta. Awk taykjamajj familiamarojj kunayman cosasanak churañat sipansa, kunatï wakiski ukanak churañatakikiw chʼamachasipjjtajja. Jumanakat waljanejj kunayman jan walinakanwa uñjasipjjtajja, uk sum yatipjjta. Taqe ukanakar saykatañajj qarjtayasiwa, qollqes tiempos munasirakiwa. Ukhamäkchisa, Diosajj jutïrin taqe jan walinak chhaqtaykani ukarojj taqe chuymaw confiyapjjtajja. Ukatwa Jehová Diosajj jumanakar wal munasipjjtam.\n2. 1) ¿Kunjamsa Isaías 40:29 textojj chuymachtʼistu? 2) ¿Kuna jan wali amtarus pursna?\n2 Ukhamäkchi ukasa ¿awisajj taqe uka jan walinakajj qarjtaytamti? Cheqas, janiw jumak ukhaman uñjasktati. Bibliarjamajja, Jehová Diosan nayra servirinakapajj ukhamarakiw aynachtʼata amuyasipjjerïna (1 Rey. 19:4; Job 7:7). ¿Kunas aguantapjjañapatak yanaptʼäna? Jehová Diosaruw yanaptʼa mayisipjjäna. Diosasti yanaptʼarakïnwa, kunattejj “qaritarojj chʼam churi[riwa]” (Isa. 40:29). Ukampis jichhürunakanjja, jan walinakar saykatañatakejj Diosar mä qhawqha tiempo jan serviñaw walïspa sasaw yaqhep jilat kullakanakajj amuyapjje. Diosar serviñajj mä bendicionat sipansa, mä jathi qʼepïkaspas ukhamwa uñjapjje. Ukatwa Biblia jan liyjjapjjeti, tantachäwinakarusa, predikiris jan sarjjapjjeti. Supayajj ukham lurañaswa muni.\n3. 1) ¿Kunjamsa Supayampi jan atipayasksna? 2) ¿Kunanaksa aka yatichäwin yatjjataskañäni?\n3 Kunanaktï cristianjamajj lurañasäki ukar chuyma uchtan ukajj wal chʼamañchistu, uk Supayajj sum yati. Jupajj jiwasan chʼamañchtʼatäñasjja janiw munkiti. Ukhamajj jumatï qaritjama, llakitjama amuyastajja, janiw Jehová Diosat jitheqtañamäkiti. Antisas jukʼampiw Jupar jakʼachasiñama. Uka toqet Bibliajj akham siwa: “Jupajj sum saytʼayapjjätam, chʼamaniruw tukuyapjjarakïtam” sasa (1 Ped. 5:10; Sant. 4:8). Aka yatichäwinjja, Diosar serviñan kunanakas aynachtʼayistaspa uk pä toqet amuytʼaskañäni. Aguantaskakiñatakejja, Biblian kuna ewjjtʼanakapas yanaptʼarakistaspa uksa yatjjatarakiñäniwa. Ukampis nayraqatajja, Isaías 40:26-31 textot yatjjatañäni, ukanjja, Jehová Diosajj kunjamsa chʼam churistu ukwa qhanañchi.\n4. ¿Kunsa Isaías 40:26 textot yateqsna?\n4 (Isaías 40:26 liytʼañataki). Alajjpachan qhawqha warawaranakas utji uk janiw khitis jaktʼañ puedkiti. Vía Láctea sat galaxianjja, mä 400.000 millón warawaranakaw utjpacha sasaw cientificonakajj sapjje. Ukampis Jehová Diosajj sapa mayniruw suti uchi. ¿Kunsa ukajj yatichistu? Diosatï jan vidani warawaranakatsa llakiskchejja, ¿janit jiwasat jukʼamp llakiskpacha? Jiwasajj munasiñatwa Diosar sirvtanjja, janiw obligataki sirvktanti (Sal. 19:1, 3, 14). Munasir Awkisajj taqe kunwa jiwasat yati. Jesusajj uka toqet akham sänwa: “Pʼeqenakaman utjki uka ñikʼutanakas taqpach jakhutarakiwa” sasa (Mat. 10:30). Salmonak qellqerinakat maynejj akham sarakïnwa: “Tatituw aski jaqen jakañ urunakap imaski” sasa (Sal. 37:18). Cheqas kuna jan walinakantï uñjasktan ukjja, sum yati, taqe ukanakar saykatañatakejj chʼam churistaspawa.\n5. ¿Jehová Diosaw chʼam churistani sasajj kunatsa sissna?\n5 (Isaías 40:28 liytʼañataki). Jehová Diosaw chʼama churirejja. Uk amuytʼañatakejj qhawqha chʼamsa Intir churi uk uñjañäni. Ciencia toqet qellqeri David Bodanis chachajj akham sänwa: ‘Intinjja, sapa segundon walja kutiw millón millón bombanakas phallkaspa ukham phalli’ sasa. Yaqha cientificojj Inti toqet akham sarakïnwa: ‘Mä segundon Intin energiapajja, jaqenakarojj mä 200.000 maranakatakiw yanaptʼaspa’ sasa. Niyakejjay Jehová Diosajj Intirojj chʼam churchejja, jiwasarojj ukhamarakiw taqe jan walinakar saykatañatakejj chʼam churistani.\n6. 1) ¿Yugojajj phisnakiwa sasajj kunatsa Jesusajj säna? 2) ¿Kunjamsa uk yatiñajj yanaptʼistu?\n6 (Isaías 40:29 liytʼañataki). Jehová Diosar serviñajj wal kusisiyistu. Jesusajj discipulonakapar akham sänwa: “Nayan yugojja apapjjam [...] ukatwa almaman samarañapjja jikjjatapjjäta. Nayan yugojjasti jasa apañakiwa, khumojjasti sinti phisnakirakiwa” sasa (Mat. 11:28-30). Uka arunakajj cheqäskapuniwa. Awisajj qaritaw tantachäwinakarus predicacionarus sartanjja, ukampis ¿kunjamsa kuttʼanjjtanjja? Jan walinakar saykatañatak chʼamañchtʼata, suma wakichtʼata ukhamaw kuttʼanjjtanjja. Cheqas Jesusan yugop apañajj janiw chʼamäkiti, antisas phisnakiwa.\n7. ¿Kunatsa Mateo 11:28-30 textojj cheqäskapuniwa sasajj sissna? Uk mä experienciampi qhanañchtʼma.\n7 Mä kullakat amuytʼañäni, jupajj llaki usu, síndrome de fatiga crónica, migraña uka usunakaniwa. Awisajja, jupatakejj tantachäwinakar sarañajj chʼamakiwa. Ukampis mä kutejj tantachäwir wal chʼamachasis sarkäna uka qhepatjja, akham sänwa: “Discursojj aynachtʼañ toqetwa parläna. Jilatan wali munasiñampi arstʼatap laykojj jachaqtʼasiyätwa. Cheqas tantachäwinakajj wali wakiskirïtapwa amuyayäta” sasa. Uka kullakajj tantachäwir sarañataki wal chʼamachasitap laykojja, kusisitänwa.\n8, 9. “Aynachtʼatäkta ukhajja wali chʼamanïtwa” sasajja, ¿kamsañsa Pablojj munäna?\n8 (Isaías 40:30 liytʼañataki). Inas kunanak sum lurañ yatstan, ukampis janiw chʼamasampiki taqe kuns lurksnati. Ukjja taqeniw sum amuytʼasiñasa. Apóstol Pablot amuytʼañäni, jupajj taqe kunwa luraspäna, ukampis janiw taqe kuntï munkäna ukpun lurkänti. Ukatwa llakinakap Jehová Diosar yatiyäna, Jupasti akhamwa Pablor sarakïna: “Kunapachatï jumajj aynachtʼatäkta ukhaw nayan chʼamajajj jukʼamp qhan amuyasi” sasa. Diosajj kuntï siskän uk amuyasajja, Pablojj akham sänwa: “Aynachtʼatäkta ukhajja wali chʼamanïtwa” sasa (2 Cor. 12:7-10). ¿Uka arunakampejj kamsañsa munäna?\n9 Apóstol Pablojj maynin jan yanaptʼapampejja, janiw kuns lurkaspänti, uk sum yatïna. Juparojj espíritu santow jan chʼamanïki ukhajj yanaptʼaspäna. Kunanaktï Pablojj jan lurirjamakäna ukanak lurañatakis yanaptʼarakispänwa. Jiwasampejj ukhamarakiwa, Jehová Diosajj espíritu santo churkistu, ukhakiw chʼamanïtanjja.\n10. ¿Kunjamsa Jehová Diosajj David chachar jan walinakar atipjañapatakejj yanaptʼäna?\n10 Salmonak qellqeri David chachajj kunjamsa Jehová Diosajj chʼamapampi yanaptʼäna, uk walja kutiw amuyäna. Ukatwa akham qellqäna: “Juman yanapamampiw enemigonakajjarus nuwantarakëjja, markanakapan perqanakapsa pasarakïwa” sasa (Sal. 18:29, Aymar Biblia). Yaqhep jan walinakajj mä perqar uñtatawa, janiw jiwas sapakejj atipksnati. Jehová Diosan yanaptʼapampikiw atipsna.\n11. ¿Kunjamsa espíritu santojj jan walinakar saykatañatak yanaptʼistu?\n11 (Isaías 40:31 liytʼañataki). Pakanakat (águilas) amuytʼañäni, jaya cheqanak jalañatakisa alton jalañatakisa, janiw pachpa chʼamapampik uk lurapkiti. Juntʼu thayampi nuktʼataw sarapjje, ukhamatwa jan sinti qaripkiti. Ukhamajja, kuna jan walin uñjasïta ukhajja, pakanakatwa amtañama. Yanaptʼayasiñatakejj Jehová Diosaruw ‘espíritu santo’ mayiñama (Juan 14:26). Kuna ratus ukjja mayisikismawa. Jukʼampis, mä jilatampi jan ukajj mä kullakampi jan waltʼayastan ukhajja, Jehová Diosaruw yanaptʼa mayiñasa. Ukampis ¿kunatsa jan waltʼayasiñanakajj utjaspa?\n12, 13. 1) ¿Kunatsa jilat kullakanakampi jan waltʼayasiñajj utjaspa? 2) ¿José chachan sarnaqäwipajj kunsa Jehová Diosat yatichistu?\n12 Pantjasirïtas laykuw mä jilatampi jan ukajj mä kullakampi jan waltʼayasna. Ukatwa awisajj kuntï mayninakajj sapki, lurapki ukajj jan waltʼayistaspa, jan ukajj jiwasaw mayninakar jan waltʼaysna. Ukhamanakan uñjasiñajj chʼamakïspawa. Ukampis Jehová Diosajj jupat jan jitheqtas serviñaswa muni. ¿Kunjamsa uk lursna? Jilat kullakanakampi juntuki Diosar servisa. Pantjasirïpkchisa, Diosajj jupanakar munasiwa, jiwasajj ukhamarakiw munasiñasa.\nJehová Diosajj janiw Josearojj jaytanukkänti, jumarojj janirakiw jaytanukkätamti. (Párrafo 13)\n13 Jehová Diosajj servirinakaparojj janiw jan walinakat jarkʼaqkapuniti, ukwa José chachan sarnaqäwipat yateqsna. Waynaskan ukhajja Egiptoruw apapjjäna, jilanakapaw uñisiñata mä esclavjam aljapjjäna (Gén. 37:28). Diosajj jupar jan jitheqtas serviri José chachar tʼaqesir uñjasajja, wal sinttʼaspachäna. Ukampis janiw ukanakat jarkʼaqkänti. Uka qhepatjja Potifar chachan warmiparus violañ munkaspa ukhamwa kʼarintapjjarakïna, ukhasa Diosajj janiw jarkʼaqkarakïnti. Ukhamajj ¿Diosajj Josearojj jaytanukpachänti? Janiwa, Bibliajj akham siwa: “Tatitusti jupampïskarakïnwa, taqe kunas Joseatakejj walikïskarakïnwa” sasa (Gén. 39:21-23).\n14. ¿Kunjamsa jan colerasirïñajj yanaptʼistu?\n14 Jichhajj David chachat amuytʼarakiñäni, mä qhawqhanikiw jupjamajj tʼaqesiwayapjje. Jupajj janiw colerampi apayaskänti, ukatwa akham sas qellqäna: “Jumasti colerasiñjja apanukum, jan sinti colerasimti, colerasiñasti jukʼamp jan waltʼañanakwa apani” sasa (Sal. 37:8, Aymar Biblia). ¿Kunatsa colerasiñ apanukuñasa? Jehová Diosat yateqasiñwa muntanjja, ukatwa apanukuñasa. Jupajja, “janiw jucha luratasarjam tʼaqesiykistuti” (Sal. 103:10). Maysa toqetjja jan colerasirïñajj jan usuntañatakis yanaptʼarakistuwa. Jiwasatï colerasiñ jan jaytksna ukhajja, presión altampiw usuntsna, páncreas, hígado ukanakarus jan waltʼayistaspawa, purak usunakampis usuntaraksnawa. Colerastan ukhajja, janiw kuns sum amuytʼasktanti, parlatasampisa, luratasampisa mayninakarojj chuym ustʼaysnawa. Ukatjja walja tiempow llakita sarnaqsna. Maysa toqetjja Bibliajj akham siwa: “Samarañ chuymanïñajj cuerporojj jakañwa churi” sasa (Pro. 14:30). Ukhamajj maynitï chuym ustʼaychistojja, ¿kunas jupampi sumankthapiñataki yanaptʼistaspa? Biblian ewjjtʼanakaparjam sarnaqañaw yanaptʼistaspa.\n15, 16. ¿Chuyma ustʼayapjjestani ukhajj kunsa lurañasa?\n15 (Efesios 4:26 liytʼañataki). Diosar jan servirinakajj jan wal lurapkistu ukhajja, janiw sinti chuym ustʼayasktanti. Ukampis mä familiarasa, jan ukajj mä kullakasa, mä jilatasa, jan wali lurasin jan ukajj parlasin chuym ustʼayistaspa ukhajja, uk armañajj chʼamakïspawa, ukhamajj ¿walja maranakat coleratäskañäni? ¿Jan ukajj ‘taqe kuns jankʼak askichapjjam’ sasin Bibliajj ewjjtʼkistu ukaruch istʼañäni? Jiwasatï walja tiempo coleratäskañäni ukhajja, sumankthapiñajj jukʼamp chʼamäjjaniwa.\n16 Mä jilatas jan ukajj mä kullakas chuym ustʼaykiristam, janis uka jan wali armañ puedkasma ukham amuytʼañäni, ¿kunas sumankthapiñatak yanaptʼiristam? Nayraqatajj Jehová Diosaruw taqe chuyma orasiñama, ‘uka jilatampi jan ukajj kullakampi sum parltʼasiñatak yanaptʼita’ sasaw mayisirakisma. Ukampis ak amtañamawa, jupajj Diosan amigoparakiwa, Diosasti juparojj munasirakiwa (Sal. 25:14). Jehová Diosajj munasiñampiw amigonakaparojj uñji, jiwasan ukham munasiñampi uñjañaswa munaraki (Pro. 15:23; Mat. 7:12; Col. 4:6). Ukatjja, kunjamsa jupampi parläta uksa sum amuytʼasiñamawa. ‘Jupajj amanutwa chuym ustʼayitu’ sasajj janiw jankʼak amuyañamäkiti. Antisas sum yatjjatañatakiw chʼamachasiñama. Inas jumas juchanirakïsta. Akham sasinwa parlañ qalltasma: “Inas nayajj jiskʼa chuymästa, ukampis wasüru nayampi parlkta uka ratojj, akham amuyayäta...” sasa. Ukham lurasas jan sumankthapipkäta ukhajja, chʼamachasiskakiñamawa. Jehová Diosarus jupar bendisiñapatakejj mayirakiñamawa. Ukatjja, suma luratanakap amuyañatakiw Diosar mayisiñama. Sumankthapiñataki chʼamachasitam uñjasajja, Jehová Diosajj kusisiniwa.\n17. 1) Jachʼa jucharutï purtʼastan ukhajja, ¿kuna yanaptʼsa Jehová Diosajj churistu? 2) ¿Kunatsa uka yanaptʼa katoqasiñasa?\n17 Yaqhep jilat kullakanakajja, jachʼa juchar purtʼasipjjatap laykojj ‘janiw Diosar serviñatak askïkti’ sasaw amuyapjje. Chuym pisayasipjjatap laykojj janiw kusisitäjjapjjaspati, jan chʼamanjamaw amuyasipjjaspa, janirakiw sumankañ jikjjatapkaspati. David reyejj ukhamanwa uñjasïna, ukatwa akham säna: “Juchanakajj janïr arsusiñkamajj, jañchejjajj kʼachat kʼachat aynachtʼaskäna, jaypʼuntañkam ayqotajj layku. Amparamajj uruy arumaw tʼaqesiyitu” sasa. Qhepatjja Davidajj kuntï Diosajj mä serviripat munkäna ukwa luräna, ukatsti akham qellqäna: ‘Ukampis jucha luratanakajj janiw imtʼksmati; juchanakajj jumar arsusiñatakiw amtta, Jumasti juchanakajj perdonistawa’ sasa (Sal. 32:3-5). Jumatï mä jachʼa juchar purtʼastajja, Jehová Diosajj jupampi wasitat sum apasiñatak yanaptʼañwa muntamjja, ukampis jilïr irpirinak toqe Jehová Diosajj yanaptʼktam ukjja katoqasiñamawa (Pro. 24:16; Sant. 5:13-15). Ukhamajj jumatï wiñayataki jakasiñ munstajja, jankʼakiw uk lurañama, janiw suyañamäkiti. Ukampis Jehová Diosampi perdonatäsas juchamat llakisiskakïta ukhajja, ¿kunsa lurasma?\n18. ‘Janiw Diosar serviñatak askïkti’ sasin amuyirinakarojja, ¿kunjamsa Pablon sarnaqäwipajj yanaptʼi?\n18 Apóstol Pablot amuytʼañäni, kuna jan walinaktï nayrajj lurkäna ukanakatwa awisajj llakisirïna. Jupajj akham sänwa: “Nayajj apostolonak taypitjja jukʼamp jiskʼätwa, janirakiw apóstol satäñatakis walïkti, Diosan congregacionapar jan waltʼayañatak arknaqataj layku. Nayajj Diosan wali khuyapayasiñapatwa ukham serviskta” sasa (1 Cor. 15:9, 10). Diosajj Pablon pantjasir jaqëtapjja sum yatïna, janirakiw jupat jan wal amuykänti. Uk amuyañapwa Diosajj munäna. Ukhamajj jumatï juchamat taqe chuyma arrepentista, juchamsa Jehová Diosar yatiyjjsta, jilïr irpirinakarus wakischi ukajj yatiyjjaraksta ukhajja, Jehová Diosajj khuyaptʼayasïtamwa, uk janiw pächasiñamäkiti. Cheqas Diosajj perdonjjtamwa, ukjja katoqasiñamawa (Isa. 55:6, 7).\n19. 2018 maratak Bibliat apstʼat qellqatajj ¿kawkïrisa ukat kunatsa wali wakiskiri?\n19 Akapachan tukusiñapajj wali jakʼankjjatap laykojja, jan walinakajj jiljjattaskakiniwa. Ukampis taqe ukanakar saykatañatakejj Jehová Diosajj yanaptʼätamwa, “Jupaw qaritarojj chʼam churi, pisi chʼama jaqerusti chʼam yaptʼaraki” (Isa. 40:29; Sal. 55:22; 68:19). Uka arunakajj cheqätapjja, 2018 maratak Bibliat apstʼat qellqataw amtayistani. Uka arunakajj akham siwa: ‘Jehová Diosar suytʼirinakajj chʼam katjjatapjjani’ sasa (Isa. 40:31). Uka arunakjja sapa kuti tantachäwir sarkañäni ukhaw amtañäni.


P’iqínchiri (1/3) | Радоје Домановић\nJilatanaka masinaka, nayaxa takpacha arunakama ist’ayantwa, ukhamata jichhaxa istapxita. Jiwasa taqpacha lup’iñanaka arsutanaka janiw kunatakiti aka jan wali uraqina qamjañataki. Aka ch’alla q’alani uraqixa janiw kunasa phuqhaniti, ukamaxa jallu maranakan janiw kun phuqhankiti janipuniw khitisa jichha aka wañapacha uñjiritan. ¿Qawqhapacha akhamana irtapisiñani arsuñani inaki? Uywa jiwaskiwa jan maq’ani ukhamaru jiwasa wawanaka ukamaraki jiwanukaniwa jan manq’ata. Ukamaxa jiwasa thaqhañani ma ch’ikhi walichawi sumachañataki. Aka phara uraqita sarjaña walispawa ukharusti mistunsna yaqha uraqiru akapachata suma puruma uraqi thaqhañani janiw akhama jakasnati.\nUkamaj, mä jaqiri jan p’ukqhiri uraqina qarita arumpi arsuskan mä tantanina. Kawkiru kunapacha janiw jiwasa yatiñtanti, amuykipaña. Amuytasiña aka wakisitan mä uraqina akapachata nayramaranaqana, ukakispawa jiwasa yatiñataki. Chiqa arusita, mä pachana uka jawari nayaki samkasixpachatuwa sistuwa, jak’at jak’at antutwa aka k’allk’u samkawi. Jichhax thurita arumpi nayax arsusjaw kuna puni kamachpachan uka markan mä pachan jani samkaspan.\nIsch’ukirinaka, churi jank’u ajanunpi p’urp’u nayrampi, llakita jan yatita, aynachat thixnitan amparampi, aka arsunakata jupanaka jaqiri uñstasiwix. Mäyat mäyat llawuntasiskan p’iqi manqhana uka lup’iwinpi mä suma jiwaki uraqina sinti irnaqañata ukaruna jach’a t’inkha apsuta uthaspa kusa yapuchata.\n– ¡Jupa chiqa arusiskiwa! ¡Jupa chiqa arusiskiwa! – taqi sipsikañaskan qarita arumpi.\n– ¿Uka uraqi jan jayakiti…ja..yakiti? – istasiwix mä aru qhuri manqhata.\n– ¡Jilatanaka! – arst’asiwix yaqha arsusiri. – Ist’awim aka siskaña janipuniw akhama qamasnati. Jiwasax sapuru sintipuniwa irqaqawixtan, inaki anaki. Jiwasa satawixtan jan alsuñiritaki ukjaxa mäñaykaspan, lluxlla jutawix q’ala tukurawix satanaka ukamarusa laq’a unuqiwix, jichax qalakamakiwix. ¿Jiwasa akan musparaskañani sapuru irnaqasata uruta arumata manq’a awtiñataki uma awtiñataki, jan isini jan wiskhuni? Jiwasa amuyasiñani yaqha suma achuri uraqi thaqtañani ukarun jiwasan irnaqaña kusa p’uqt’awiyañani.\n– ¡Sartan! ¡Sarxañani ratuki akana janiw qamjasnati jani walikiti jakañataki!\nQallarawix sipsiñanaka, ukaruxan mäynit mäynit sarawix, jan amuyasita kaukir saraskan.\n– ¡Suytam, jilatanaka! ¿kawkir saraskta? – nayrïri piq’inchiri arsuwixa. – Sarjañatan, ukampinsa janiw akhama. Jiwasa yatiñatan kawkiru sarawiañani. Jan ukhama, juk’ampi q’ullusiña puriñani. Nayax jiskhiña munsmawa mä piq’inchiri apsuñani taqi juparuxa ist’añani kawkir suma qhana thaqhi jiwasa uñachayañataki.\n– ¡Ajlliñani! Ratuki mayni irpañani, istasiwix taqichakana.\nJichha ukhama mä tuqintasiña qallantapxiwa, mä jach’a pixtupiniwa. Taqi arusiskan ukhamaruxa janiw khitisa istkanti janiw khitisa amuykanti. Jaqinaka jupanakpura jaljasiña qallantapjiwa, sapa jaqi arusxäsiwixa jupataki, ukarusti mayat mayat jaljasipxiwa. Payat payat, qalljaptawix saykatata kallachi kallachimpi katxarusita parlasiwir, arsusiwir, uñstasiñtaki yant’aska, isit isit katxarusitapxi ukhamarusa amuqiki sasina uñanchapwxi amparampi. Ukamarux taqpacha mayampi tantasipxiwa, arsusiskasina.\n– ¡Jilatanaka! – ma jaqi jach’a arumpi arsusiwix q’ala ch’aja qarita arsunakata amuktawix.\n– Akhamaruxa janiw kawkina tuqintañani. Taqi arusiskan jan ist’asita. ¡P’iqinchiri chhijllantan! ¿Kawkir jiwasata chhijllantasnawa? ¿Kawkir jiwasata irpxañataki yatitawa?\nAkana taqpacha uñst’asiptan, ukhamatha naya sañamuntwa, janiw nayax ukhama wawanakaxa p’iqinchiritaqi maynitakix jumanakataqixa irpiristuwa. Jichha, arsjam ¿khitixa uka sariri ch’iwina lakathiyani arumintita qunutaskiwa yattati?\nTaqi amuktasiwix. Taqini uñchukiñapa palltasiwix uka sariri uñjtañataki kayuta qalltasina p´iqirukama.\nUka sariri, niya huayna uñjtata, ch’iwina niya ajanu imantataski ukharusa sunkhaki uñstasita jach’a ñakutampi, qununtasiwix mayampi uka lakathiyana amukitaki, chhaqhata jupan amuyunakampi, mä kuna jach’a thujrumpi uraqiru nuwarakiwa.\n– Masuru uka jaqiru mä jisk’a llukallampi uñkatawixtwa amparata katuta mä thiyata sarawiskan. Wasärma jisk’a llukallampi sapaki akat sarxawixa ukhamax sariri akankaskiwa.\n– Jilata, armasiñani aka jan wali arunaka janiw kawkir chiqtañani. Uka jaqi khitixpacha, jayata jutatawa, janiw khiti jiwasata uka jaqiru uñtawix, ukampacha, jupaqi yatix kawkiru jiwasaru Irpsxataña walispa. Nätaki, uka chachax ch’ikhi intataniwa ukan jan arsuta qunuta lup’iraskiwa. Khitixa tunka arumpi jaltjaspan tantasiñaru ukamarusa khitiru arsuyaspan, ukampinsa uka jaqi sapaki amukita qunuski.\n– Ukhamaw, uka qunuta chacha lup’ispachawa ukajta jan arskiti. Janiw inakispati wali ch’ikipinipachawa, – taqpachana uka chacharu uñsuna qallantawix chiqt’aña uñtampi. Sapa mayni uka chacharu qhana chuymampi iñantawix, suma amuyupat yant’awita.\nJaniw khitisa aski arusjapwixa, ukamaru taqin aru wakixäsiwi uka saririru jiskhiñataki, uka jaqiru, alaxpachata purintawi jupanakatixa uñstata suma uraqi uñjañataki. Jupa p’iqinchiripañapana, ukamaru taqpachana arupaxa istasiñapana jan jiskt’ata.\nTaqpacha jaqinakata tunka chachanaka chhijllawipxi uka sariri aruntasiñataki ukhamaru yatiyañataki juparu p’iqínchiri sutichatawa. Aka chachanaka p’iqínchiriru yatiyawixa akakama janiw kunsa walikiti uywanakataki ukhamarusa uraqina janiw kunasa alinuqiti ukhamata juparu askiña munapxi p’iqínchiri sutiñataki.\nUkamaru tunkpacha alkatawix saririru. Akam sasina:\n– Akamata jiwasa wayt’asiptwa mistuñataki utanakata yaqha suma uraqi thaqhañataki. Urasarupuniwa akhamaru tukuyañataki taqpacha sumthapiyapta, jiwasaru tatitu uñachayasiwix, jumaru iwxasina jiwasataki, juma, jan yatita sariri, suma ch’ikhi jaqi, jiwasaru irpitataw suma jakañaru jiwasaru apsuta aka llakitata. Taqpachata jaqinakata aka uraqita jumaru mayiña munaptwa jiwasan p’iqínchiri. Kawkir juma sarata, jiwasa sarapjarakiwa. Jumataki taqpacha thakhinaka saraña yatitawa chiqapuni jumaja suma uraqina wawachatapachatawa. Jiwasa taqpacha arsuñanakama ist’apjamawa jan ch’axwata. ¿Iyaw satati, jach’a ch’ikhi sariri, qhispiyaña aka tukt’ayata jaqitajayunaka? ¿Jiwasan p’iqínchiritati?\nAchikaña arumpi, sariri janipuniwa p’iqi aytawikiti. Ukhama qunutakiskan janipuniwa unuqxiti. P’iqi k’umtataki qunuskan nayra pichu sip’tapita ist’awix jaqinakana arupa amukiki. Kunapachata ist’asisita lawanpi ch’allaru junuskan… Lup’iña uñjayataskan. Jaqinaka aru mayita tukusisina , k’acha chhajä arumpi jan unuqita sawix:\n– ¿Juma jak’aru sarawiñani suma uraqi thaqhaniñataki?\n– ¡Arkañasmawa! – arusiwix jan p’iqi aytasita.\nJichha kusisiyaña yuspajaraña jaqinakan chuymana qhantasiwix, ukampisa sariri janiw kunsa arusiwixa.\nTunka chachanakaxa kutintawixa khust’ayampi, jichhakama ch’ikhi saririruna yatiña uñst’asiwix.\n– Ukan qunutaki janipuni ajanu uñachasiwix janipuniw jaqi mayiskasina p’iqi thaltkiti. Amakiki qunutaskiwa. Taqpachan arunakata, payaki arusiwix.\n– ¡Chiqa p’iqiniwa! ¡Jan uñt’ata yatiña! – Taqpacha kusisina warariwix tatitu aka sariri jiwasataki apayistuwa.\nJiwasaru qhispiyañataki. Taqi thuru amuyumpi jan axsarata Iyaw sapxi khust’aya p’iqínchiri irptata kitiru janiw kunasa mulljañaspati. Ukhamaru qhipüru taqi wakichasiwix sarjañataki.\nAlwa purita khitinaka qamasaniwa sarxañataki tantasiwix jaya sarañataki. Pä pataka jila ayllunaka purintawix sarxañataki. Mä juk’a jaqinaka Jalaqtasiwix uta uñjañataki sasina.\nОзнаке:aymara, Domanović, jach'a marka, p'iqinchiri, qalltapkäna, Radoje Domanović


Vídeo: Ayllun jakasirinakax gobernanza ukamp sartawip qilqt’apxi · Global Voices Aymarata\nJaqukipäw uñt'ayata/apkatata 29 Qasäwi phaxsi 2012 7:14 GMT\nAka blog ullart'apxañäni বাংলা, Italiano, Español, 繁體中文, 简体中文, English\nPortal Territorio Indígena ukat Gobernanza ukax instituciones ukanakamp chikancht'ataw America Latina uksan pueblos indígenas ukanakar yanapt'ñataki. Videotuqiw sartawip uñt'ayi.\nColombianx Indígenas del Norte del Cauca (ACIN) satax 14n reservanakamp 16n ayllun jakasirinak tamanak tamachi. Jaqinakax milk’inaka, muxsa achunakat jugonaka, paneleros trapicheranaka, ukhamarak t’ant’anaka tiendanakar aljañatak ukhamarak yaqha sociales yant’awinakar yanapt’añatak empresanakan lurapxi. Jupanakax ayllun jakasirinak manq’at pist’kañap janiw munapxkiti. Ukampirus turkawimp manq’anakan capacitacionakamp centralizacionakamp ingresonak jupapachkam apsusiñap munapxi. Akhamat ayllun jakasirinak economiamp medio ambienter wal apnaqañap jikjatapxila.\nEcuador ukanxa, Nacionalidad Kichwa Pastaza ukata ukax 1 624 778 hectareaniwa, kunanakax 131 markanakaninkiwa.Nayrir maranakax sosteniblejam uka uraq apnaqapxana. Jupanakax jutir videonx experiencianakap uñachayapxi, kunawsatix Plan de Manejo Territorial phuqachasipkana. Aka planax uraqip zonanakar jaljañatakiwa. Ukax uraqit jan wal tukuñap walja maranak jakasiñ iyapxi, ukampirus jaqinakan constitucionales derechonakap uraqinakapar apnaqañ iyapxi.\nJichhakam pä videonakakiw uñachayapxi. Juk’ampinak yaqha Latinoamericano markanakan jakasirinakan experiencianak uñachañap suyapxta. Kast kast documentalanakamp peliculanakamp videonakamp portalan uñjasispa.


Daniel 2 - Holy Bible [Aymara Bible 1997] - (Dan 2)\nNabucodonosor reyejj niya pä mara apnakcäna ucapachasti jupajj walja samcanacwa samcasitayna, uqham samcasitapatsti wali llaquisjjaraquïna, janiraquiw iquisa purcjjaraquitaynati.\nreyisti jupanacarojj sänwa: —Nayajj mä samca samcasta ucat jichhajj wal llaquista uca samcajj cun sañsa munpacha uc yatiñ munasina —sasa.\nUca yatiñani jakenacasti reyirojj sapjjaraquïnwa: —¡Juma, jach'a reyejj, wiñayataquiw jactajja! Jichhasti, jach'a rey, nanaca sirvirimaru uca samcamjja sapjjetaya, ucat nanacajj yatiyapjjäma cun sañtejj uca samcajj munqui ucjja —sasa.\nReyisti ucjjarojj saraquïnwa: —Jichhasti nayan amtäwejjajj aqhamawa. Janitejj jumanacajj sapquitäta cuntejj samcascta uca uqhamaraqui janitejj uca samca khanañchapquitäta, ucapachasti jumanacajj jisc'a jisc'a tucjatäpjjätawa, utanacamasa mayjaru t'unthapitaraquïniwa.\nUcampisa jumanacatejj sapjjetäta cuntejj samcascta uca, uqhamaraqui uca samcajj cun sañsa muni uca khanañchapjjetäta ucapachasti nayatjja walja wajjt'äwinaca catokapjjäta, walja asquinacampwa catokapjjäta, jach'aru aptatäpjjaraquïtawa. Uqhamajj jichhajj sapjjeta cuntejj samcascta uca, uca samcajj cun sañsa muni ucsa khanañchapjjaraquita —sasa.\nUcjjarusti uca yatiñani jakenacajj wasitatwa reyirojj sapjjaraquïna: —Jach'a rey, jumajj nanacarojj sapjjeta cuntejj samcascta uca, ucjjaruw nanacajj uca samcjja khanañchapjjäma cuntejj sañ munqui ucsa —sasa.\nUcjjarusti reyejj jupanacarojj saraquïnwa: —Jumanacajj janc'aquiw cuns lurañ munapjjtajja, amtäwejjsti ist'apjjaractawa.\nJanitejj jumanacajj cuntejj samcascta uca sapquitäta, ucapachasti take jumanacajj uca pachpa mutuña catokapjjäta, jumanacasti nayarojj c'ari arunacampi sallkjañwa amtapjjtajja, cunatejj jan chekapäqui ucanacampi uqhamat jan uca mutuñajj jumanacjjaru puriñapataqui. Jichhajj sapjjetaya cuntejj samcascta uca uqhamat nayajj yatiraquëjja uca samcajj cuntejj saña munqui uca khanañchirjamäpjjatamsa —sasa.\nYatiñani jakenacasti ucjjarojj sapjjaraquïnwa: —Janiw qhitis aca orakenjja utjquiti, jach'a reyejj, cuntejj munqui uca khanañchirjamajja. Uqhamarusa janipuniw qhiti reyisa, kawkha jach'a munañanïscpasa, qhiti magorusa, layka jakerusa, yatiñani jakerusa maycänti cunjämatejj jumajj maycta uqhamjja.\nSinti ch'amapuniwa juma reyin mayitamajja, janiw qhitis uca mayitamarojj khanañchcaspati, inasa diosanacajj khanañcharacchispan, ucampisa uca diosanacajj janiw jakenac taypin jacapquiti —sasa.\nUca arunac ist'asinsti reyejj sintipuniw colerasïna, ucat mä aru mistuyaraquïna Babilonia orakena take yatiñani jakenacajj jan mayani jiwarayatäñapataqui.\nReyin arsutanacap kellksutatsti, Daniel waynampi chicäpcän ucanacampirojj jiwarayañataquiw thakapjjäna.\nUqhamasti Daniel waynajj wali amuyumpi wali ch'iqhi cancañampiw reyin guardiapan jilïripa, Arioc sat jakempejj parläna, uca Arioc sat jakesti niyaw waquichasiscaraquïna take yatiñani jakenacaru jiwarayañataqui.\nDaniel waynasti aqham sasaw jisct'äna: —¿Cunatraqui uqham reyisti mäpita aca aru mistuyisti? —sasa. Arioc jakesti ucjjarojj uca toketjja khanañcharaquïnwa.\nUcatwa Daniel waynajj reyin ucaru sarasinjja, achict'asiraquïna mä juc'a urunaca churañapataqui, uqhamat reyiru uca samca khanañchañapataqui cuntejj saña munqui uca toketsa.\nUcatsti Daniel waynajj janc'aquiw utaparu sarjjäna, jupampïpcän ucanacaruw yatiyaraquïna take ucanaca. Uca amigonacapasti Ananías, Misael, Azarías ucanacänwa;\njupanacarojj yatiyänwa alajjpachanquiri Diosan yanapapa mayipjjañapataqui, uca jan khanañchañjama samca toketa yanapt'añapataqui, uqhamata jan jupanacajj Babilonianquiri yatiñani jakenacampi chica jiwarayatäpjjañapataqui.\nUca arumawa Daniel waynajj mä unañchäwi toke uñjäna uca jan khanañchañjama samca toketjja, ucatwa Daniel waynajj alajjpachanquiri Diosaru jach'añcharaquïna aqham sasa:\n“Wiñayataqui jach'añchatäpan Diosan sutipajja, jupanquiwa yatiñasa, ch'amasa.\nJupaw urunacsa, maranacsa mayjt'ayaraqui, reyinacsa apakaraqui, uscuraqui. Yatiñaninacarusti juc'ampi yatiñwa churi, ch'iqhinacarusti juc'ampi ch'iqhi chuyma churaraqui.\nJupaw khanañchi jamasan imantata yänacsa, cunatejj ch'amacancqui ucsa yatiraquiwa, khanasti jupancaraquiwa.\nNayra awquinacajjan Diosapa, jumaruw nayajj yuspagarsma, yupaycharacsma, nayaru ch'amani, yatiñani tucuyista ucata; jichhasti khanañcharaquista cuntejj jumaru mayipcsma ucsa; cunatejj reyiru llaquisiycän ucsa yatiyapjjaraquistawa,” sasa.\nUca khepatsti Daniel waynajj Arioc jakempi jiquisiriw saräna, qhitirutejj reyejj siscatayna Babilonianquiri take yatiñani jakenacaru jiwarayañapataqui, ucat saraqui: —Jan jiwarayamti yatiñani jakenacarojja. Nayaru reyin ucar irpita ucat nayaw juparu take samcasitapa khanañchä —sasa.\nArioc jakesti janc'aquiw Daniel waynarojj reyin ucaru irpäna, ucat Nabucodonosor reyirojj aqham saraquïnwa: —Apanucunita judío jakenac taypin mayni jake jicjjatta, jupaw jach'a reyirojj khanañchani samcapa toketjja —sasa.\nUcatwa reyejj Daniel waynarojj saraquïna, qhitirutejj Beltsasar, sasa sutichcäna ucaru: —¿Jumajj sitasmati cuntejj samcascta uca, uqhamaraqui uca samcajj cuntejj sañ munqui ucsa khanañcharaquitasmati? —sasa.\nDaniel waynasti saraquïnwa: —Janiw mayni yatiñani jakesa, yatirisa, magosa, jan ucajj wara waranac uñtasina yatiri jakesa utjquiti jach'a reyejj cuntejj yatiñ munqui uca khanañchirejja.\nUcampisa mayni Diosaw utji alajjpachana, qhititejj take imantata yänac khanañchqui uca, juparaquiw jichhajj juma jach'a reyirojj yatiyätam cunatejj acat kheparu pascani take ucanaca. Jichhasti, reyirojj khanañchäwa cunanactejj iccasina samcascatayna unañchäwinacsa uñjcatayna take ucanac toketa:\nJach'a reyejj iquiñapancascänwa, ucat jupajj lup'iscäna cunatejj acat kheparu utjcani ucanac toketa, ucatsti qhititejj take imantata yänac toket khanañchqui ucasti yatiyaraquïnwa cunatejj lurasiñapäcän ucanacjja.\nNayarusa uca imantata jan amuyt'caya uñjañajj yatiyataraquiwa, ucampisa janiw nayan take jakenacat sipana wali yatiñanïtajja laycuti, jan ucasti nayan jach'a reyiru uca samca toketa khanañchañajjataquiwa cuntejj uca samcajj sañ munqui uca toketa, uqhamat jach'a reyejj yatiñapataqui cunanacatejj p'ekeparu jutcäna uca amtäwinacata.\n“Samcansti jach'a reyejj mä jach'a jake uñjäna, c'ajquiri, ajjsarcañjama, ucatsti uca jach'a jakejj reyin nayrakatapan sayt'atänwa.\nUca jach'a jaken p'ekepasti koricamaquïnwa, pechopasa amparanacapasa kollket lurataraquïnwa, puracapampi, lanqhu charanacapampisti broncet lurataraquïnwa,\ncayunacapasti hierrot lurataraqui; mä chicat cayunacapasti hierrompita, mä chicat ñek'empita lurataraquïnwa.\nJach'a reyisti uca jach'a jake uñch'uquiscaraquïna, ucat ucañcamajj mä kollut mä kalajj sarakani, ucat uca jach'a jaken cayuparuw puri uqhamat uca jach'a jakerojj k'ala t'unji.\nUcapachasti hierro, ñek'e, bronce, kollke, uqhamaraqui kori ucanacasti lak'aru tucuyataw uñjasiraquïna, cunjämatejj jawk'a horasajj trigojj jawc'sutajj uqhama, ucatsti thayaw take ucanacjja apasjjaraquïna jan cunsa jilt'ayasa. Ucampisa uca jakeru t'unjcäna uca kalasti mä jach'a kolluruw tucuwayjjaraquïna ucat uca kollojj take aca orakpacharuw phokhantäna.\n“Ucaw samcajja. Jichhasti jach'a reyirojj khanañcharaquïwa cuntejj saña munqui uca toketa.\nJuma, jach'a reyiw, take reyinacat sipansa wali jach'a reyïtajja, alajjpachanquiri Diosaw aca marca apnakaña uqhamarac munañanïña, ch'amsa take jach'añchañäwinacsa churaractamjja;\ncawqha chekanacantejj jakenacajj jacapqui uca chekanacsa jumaruw catuyaractamjja, animalanacsa, jamach'inacsa; jupaw juma, jach'a reyiru, take ucanacjja catuyaractam, juma reyisti uca kori p'ekëtawa.\nJuma, jach'a reyejj, apnakañ tucuyjjäta uca khepatsti, juman reinomat menost'ata reinoquiw utj-jjani, ucjjarusti quimsïri reinow utjaraquini cawquïritejj broncet luratäqui uca, jupasti take aca orakpachwa apnakaraquini.\nUcjjarusti pusïri reinow jutaraquini, wali ch'amani mä hierror uñtata; cunjämatejj hierrojj take cunsa t'unji, tucjaraqui, uqhamaraquiw uca reinojj yakha reinonacarojj tucjani.\n“Juma, jach'a reyisti, uñjaractawa uca jaken chicat cayunacapasa, uqhamaraqui cayu luc'ananacapasa ñek'eta luratänwa, chicatasti hierrot lurataraqui; ucajj sañ muni uca reinojj payaru jaljtayatäniwa, mä toketjja hierrjama ch'amanïcchini ucasa, jumasti uñjtawa uca hierrojj ñek'empi quittatänwa.\nUca jaken cayu luc'ananacapasti chicatajj hierrot lurata, chicatasti ñek'eta lurataraqui, ucajj sañ muni uca reinojj mä toketjja ch'amanïscaniwa, mä toketsti jan ch'amaniraqui.\nCunjämatejj jumajj uñjayätajj hierrompi, ñek'empi quittatjja, uqhamaraquiw uca reino apnakerinacajj casarasïwinac toke mayachasiñ munapjjani, ucampis janiw mayar tuct'añaru puripcaniti, cunjämatejj hierrompi ñek'empejj jan mayachasquejja uqhama.\nUca reyinacan apnakañapcamasti, alajjpachanquiri Diosajj mä yakha reino sayt'ayaraquini, uca reinosti janipuniw tucjatäcaniti ni apnakatäcaraquinisa yakha marcanacampejja, jan ucasti jupaw take yakha reinonacarojj tucjani, wiñayan wiñayapaw uca reinojj utjaraquini.\nUcwa sañ muni cuntejj juma, jach'a reyejj, uca kollut mä jach'a kala jan qhitin nuct'ata sarakasinquiri uñjcäyäta ucajja, uca kalasti lak'aruw tucuyaraqui uca hierro, bronce, ñek'e, kollke uqhamaraqui korsa. Jach'a Diosasti juma, jach'a reyirojj, uñacht'ayaractamwa cunatejj acat kheparu pascani take ucanacjja. Uca samcajj chekäscapuniwa uqhamaraqui khanañchäwisa chekaraquiquiwa.”\nUqhamasti Nabucodonosor reyejj Daniel waynan nayrakataparuw quillt'asïna, p'ekepajj orakeru puriñcama, ucatsti sacrificionaca uqhamaraqui inciensonaca loktayañataquiw arsuraquïna.\nDaniel waynarusti saraquïnwa: —Chekpachapuniw jumanacan Diosamajj take diosanacat sipansa jilt'atajja; jupajj reyinacjjarus munañaniwa, cunatejj imantatäqui ucanacsa khanañcharaquiwa, jumasti uca imantatjja khanañcharactawa.\nUcatsti reyejj Daniel waynarojj mä jach'a jilïrit utt'ayaraquïna, walja suma wajjt'asiñanacapwa churaraquïna; uqhamarus Babilonia provincia apnakañapataquiw utt'ayaraquïna, ucjjarusti take yatiñani jakenacatejj utjcäna uca marcanjja ucanacjjaru munañanïñwa churaraquïna.\nDaniel waynan mayitaparjamasti reyejj Sadrac, Mesac, Abed-nego ucanacarojj wali jach'a apnakañanaca churäna uca Babilonia provincia apnakañanjja, Daniel pachpawa reyin utaparu kheparjjaraquïna.


Apocalipsis 20 - Holy Bible [Aymara Bible 1997] - (Apo 20)\nUcatsti uñjaractwa alajjpachat mä angelaru sarakasinquiri mankhapacha ch'amacan llavepas apt'ata, uqhamarac mä jach'a cadena ekt'ata.\nAca angelasti dragonaruw catuntäna. Uca dragonasti nayrapacha catari pachpa Supayawa. Catuntasinsti waranka marataquiw ñach'antaraquïna.\nUcatsti mankhapacha ch'amacaruw jakontäna, jist'antaraquïna. Mä sellompiw selljjatawayaraquïna, uqhamata jan marcanacaru sallkjascañapataqui warank mara phokhasiñapcama. Warank mara pasatatsti mä juc'a tiempotaqui antutataraquïniwa.\nUcatsti trononacwa uñjaracta, ucanacansti qhitinacatejj taripañataqui munañanïña catokapcataynas ucanacaw kont'atäpjjäna. Uñjaractwa qhitinacatejj p'eke apakata jiwapjjäna Jesusan testigopäpjjatapata, uqhamarac Diosan arunacap parlapjjatap laycu. Uqhamaraquiw qhitinacatejj jan uca jach'a ajjsarcañ animalaru, diosaparus yupaychapcataynati ni chimpupsa p'ekenacaparu ni amparanacaparu uchayasipcataynasa ucanacajj ucancapjjaraquïnwa. Ucanacasti jactapjjataynawa ucatsti Cristompiw waranka mara reinapjjäna.\nUcampis mayni jiwirinacajj janiw jactapcänti uca waranka mara phokhasiñapcama. Acasti nayrïri jactäwiwa.\nCusisiñanïpjjewa, Diosar catuyatäpjjaraquiwa qhitinacatejj nayrïri jactäwin jactapqui ucanacajja. Khepïri jiwasti jupanacjjarojj janiw cuna ch'amanïquisa, jan ucasti jupanacajj Diosampina Cristompina sacerdotepäpjjaniwa. Waranka mararaquiw jupampejj reinapjjani.\nWaranka mara phokhasjjani ucqhasti, Supayajj catuntäwipatjja antutatäjjaniwa.\nUcatsti take marcanacar sallkjiriraquiw mistuni, Gog uqhamarac Magog satäquis ucanacarusa. Ucatsti ucanacan ejercitonacaparuraquiw nuwasiñataqui tantthapini, ucanacasti kota irana ch'alljama waljanipjjaraquïnwa.\nUcatsti orakpacharu ch'eketatasinwa maqhatapjjäna, Diosan wawanacapan utjasïwiparu muyuntasina, uqhamarac Diosan munat marcaparusa. Ucampis Diosajj alajjpachatwa nina puriyanïna, ucampiw k'al naqhantayaraquïna.\nUcatsti mä jach'a jank'o trono uñjaracta, uqhamarac ucan kont'atäcäna ucsa. Jupa nayrakatansti alajjpachas acapachas tucusjjänwa, janiraquiw cuna chekas jupanacataqui utjcjjänti.\nLamar kotasti jupan ucan jiwirinacwa catuyjjäna. Jiwañasa, jiwatanac catjjäscän ucasa, kawkhatï jupan utjcäna ucjpachwa catuyjjaraquïna. Take maynisa luräwinacaparjama taripatäpjjaraquïnwa.\nJiwañasa jiwirinacan utjäwipasa nina kotaru jakontatäjjänwa. Aca nina kotasti payïri jiwawa.\nUcar jakontatäpjjaraquïnwa qhitinacatï jacañ libron jan kellkatäpcäns ucanacajja.


Deuteronomio 31 - Holy Bible [Aymara Bible 1997] - (Deu 31)\nMoisesasti wastatwa Israel marcarojj parläna, ucatsti aqham sänwa:\n“Nayasti patac pä tuncani maranëjjtwa, janiraquiw ch'amajjas utjcjjeti maysat maysaru sarnakañataqui uqhamarus Tatitu Diosajj situwa: ‘Janiw jumajj Jordán jawir qhurcataru maqhatcätati’ sasa.\nUcampis Tatitu Diosamaraquiw jumanacan nayramjja sarani, juman nayräjjamatsa uca marcanacaru t'unjaraquini, ucan jacapjjañamataqui. Josué chachaw jumanacan nayram sarani, jupasti jach'a jilïrit utt'ayatawa, cunjämatï Tatitojj sisqui uqhama.\nTatituw lurascani cunjämtejj Sehón, uqhamaraqui Og sat amorreo reyinacarojj takpach marcapampi t'unjcäna uca quipcaraquiw aca marcanacarojj t'unjani.\nCunapachatejj Tatitojj jumanacan amparanacamar uca marcanac catuyapjjätam ucqhajj, cuntejj nayajj ewjjawayapcsma ucanacwa lurapjjäta.\nUcatsti Moisesajj Josué chacharuw jawsäna, take Israel marca nayräjjana aqham sasa: “Ch'amacht'asim, sayt'asiraquim, jumaw aca jakenacar irpäta, cawquïri oraktï Tatitojj arupampi arsusin jumanacan awquinacamar churämaw siscän ucaru, ucatsti jumaraquiwa uca orakenac laquintäta.\nTatitu pachpaw juman nayram sarani, jumampiraquïniwa, janiraquiw jaytcätamti ni antutcaraquïtamsa, uqhamasti jan ajjsaramti, janirac lajllasimsa.”\nMoisesasti aca leyinacjja kellkantänwa, ucatsti sacerdote levitanacaruw churäna, cawquïrinacatï utt'ayatäpcän Diosan Sumancayiri Arcap apañataqui, uqhamaraquiw churäna Israel marcan jilïri jakenacaparusa.\nUcatsti saraquïnwa: “Sapa pakallk mara, cunapachatejj manunacat perdonasiñ marajj purinini, Enramadas sat fiestanacas lurascani,\ncunapachatejj take israelitanacajja Tatitu Diosan ajllit orakeparu tantachasipcani, ucqhajj take aca leyinacajj jupanacan nayräjjapan leet'asini.\nUcapachasti takpach marcaw tantachasiñapa, take jakenaca, warminaca, wawanaca, uqhamaraqui cawquïri yakha marcat jutir jakenacatï jumanac taypin jacqui ucanacasa, uqhamat uca leyinac leet'asiri ist'apjjañapataqui, uqhamat Tatitu Diosamar jaysaña yatekapjjañapataqui, uqhamaraqui uca leyinacas sisqui uqhamarjam sarnakapjjañapataqui.\nUqhamatwa jumanacan wawanacamasa jan cun yatcasinjja, ucanacaru ist'apjjani, Tatitu Diosaparu jaysañsa yatekapjjaraquini take jacañapana, cawquïri oraktejj catupcäta ucana, cunapachatï Jordán jawira qhurcataru maqhatapcäta ucapacha.”\nUcatsti Tatitojj Moisesarojj sänwa: “Uñjam, niyaw jiwañamajj jac'ancjje; uqhamasti Josué chacharu jawsam, ucatsti sarapjjam Jiquisiñ Carpäquis ucaru, ucanwa nayajj ewjjanacajja churapjjäma” sasa. Moisesampi Josué chachampejj Jiquisiñ Carparuw sarapjjäna.\nUcansti Diosajj mä kenay taypinwa jupanacarojj uñstäna, carpa puncu mantañan sayt'asisa.\nUcapachasti Tatitojj Moisesarojj sänwa: “Niyaw jumajj jiwjjäta, aca marcajj naya contra sayt'asisajj yakha diosanacaruwa arcapjjani cawquïri oraktejj catupcani ucanjja; ucapachasti jupanacajj nayarojj apanucupjjetaniwa, uqhamaraquiw suma arust'äwiru jupanacampi mantapcta ucsa p'aquintapjjani.\nUcampisa nayan colerasiñajjaw jupanac contra sartani, jupanacarus apanucuraquïwa; janiraquiw jupanacatjja cunansa amtascäti. Waliraquiw jan walt'añanacasa, llaquinacasa jupanacjjaru jutani, ucatsti sapjjaniwa: ‘¿Jiwasan Tatitu Diosasasti janiti jiwasanacampïcjje, ucatti aca t'akhesiñanacan jicjjatastanjja?’ sasa.\nUcampisa uca urojj nayajj juc'ampwa jupanacatjja jithektäjja, take jan walinac luratanacap laycu, uqhamaraqui yakha diosanacaru yupaychapjjatanacapata.\n“Uqhamajj jichhajj aca k'ochunac kellkapjjam, yatichapjjaraquim Israel jakenacarusa, jupanacan k'ochupjjañapataqui, ucanacajj jupanac contra khanañchañatwa utt'ayatäni.\nCunapachatejj nayajja, cawquïri oraktejj awquinacaparu juramentompi churañatac arscta ucar puriycä ucapachajj, cawquïri orakentï lechesa, misq'isa umjam jalasqui, uqhamaraqui cunapachatï jupanacajj sist'asiñcam mank'antapjjani, liq'intapjjaraquini, ucapachajj jupanacajj yakha diosanacaruw arcapjjani, yupaychapjjaraquini, nayarusti janiraquiw muncjjapjjetaniti, suma arust'äwejjsti p'aquintapjjaraquiniwa.\nUcat sipansa cunapachatï jupanacjjaru wali jan walt'añanaca, llaquinaca jutcani, ucapachasti aca arsüwinacajj jupanacataqui mä khanañchäwïniwa khepa wawanacapasti takwa amtapjjani uqhamaraquiwa k'ochupjjani, ucampis janïra cawquïri oraktejj churcta ucar puriycasaw nayajj yatta cawcsarus chuymanacapajj wayusini ucjja” sasa.\nUcatsti Moisesajj uca urpachaw uca k'ochunacjja kellkäna, take israelit jakenacar yatichasaraqui.\nJosué sat Nun chachan yokaparojja Tatitojj aca ewjjanacwa churaraqui: “Ch'amañcht'asim, sayt'asiraquim, jumaw israelitanacar puriyäta, cawquïri oraktï arojjampi arsusin churä siscta ucaru, nayaraquiw jumampïscä” sasa.\nCunapachatejj Moisesajj uca leyinac mä libror kellkañ tucuyän ucqhajj,\nDiosan Arcap apañatac utt'ayat levitanacarojj sänwa:\n“Aptapjjam aca leyinacan libro, ucatsti uchapjjam Diosan Sumancayiri Arcap thiyaru, ucqhan jumanac contra mä testigot uchatäpan.\nNayasti yattwa jumanacan Tatitu contra sayt'asiri, amuyt'asiri jakenacäpjjatamjja. Naya jacasquipansa jumanacajj Tatitu contraw sayt'asipjjtajja, ¿cunjämaraquïni nay jiwjjä ucqhasti?\nIrpanipjjam acaru take tribunacaman awquinacapa, jilïri jakenacapa, nayan aca arunacat parlañajjataqui, ucatsti alajjpachampiru acapachampiru testigot jupanac contra uchañajjataqui.\nNayasti yattwa cunapachatï jiwjjä ucqhajja, jan walt'añanacanwa sarnakapjjani, ucatsti cawquïri ewjjanacajjarutejj arcapjjäta siscta ucatsa sarakapjjaniwa, uqhamaraquiw yatiracta khepa urunacana jumanacjjaru chijinaca jutañapsa, cunatejj Tatituru colerayqui ucanac lurapjjatam laycu.”\nUcatsti Moisesajj aca k'ochwa arsüna, kalltat tucuycama, take israelit jakenac nayrakatana:


Ucampis Diosajj qhuyapayasiñapampiw yanapistu, Kellkatasti saraquiwa: “Diosajj jach'a jach'a tucuri jakenacarojj janiw yanapquiti, ucampis munasiñapanjja llamp'u chuymaninacaruw yanapi” sasa. Diosaruy jaysapjjam, Supayataquisti sayt'asipjjaraquim, uca Supayasti jumanacatjja jaltawayjjaraquiniwa. Diosar jac'achasipjjam, jupasti jumanacarojj jac'achasiraquiniwa. Juchararanaca, amparanacam k'omachasipjjam. Jumanaca qhitinacatï acapachampiru, Diosampiru munasipcta ucanacasti chuymanacam k'omachasipjjaraquim. Llacthapisipjjam, jachapjjam, wararipjjaraquim. Larutanacamjja jachañarquipstayapjjam, cusisiñanacamsti llaquisiñaru cutiquipstayapjjaraquim. Dios nayrakatan jisc'ar tucupjjam, jupasti jach'aruw aptapjjätam.\nQhititejj jach'a jach'a tucu ucajja, jisc'ar tucuyatäniwa, ucampis jisc'ar tucurïqui ucasti jach'ar tucuyatäniwa.”\n Janipuni cunapachas armasimti munasiñampita cheka cancañampita; ucanacsti mä collarjama cuncamar warcuntasim. Chuymamarusti ucanacjja sum imaraquim, ucatsti sumaru uñjata, munataraquïyätawa Diosan nayrakatapana, uqhamarac jakenacan nayrakatapansa.\nJach'a jach'a tucuñajja jan walt'añanacwa apani; yatiñ cancañasti llamp'u chuymaninacamp chicawa.\nJan amuyt'an jakejj amuyasiwa take cunansa walicjama lurascatapa, ucampis yatiñan jakejja suma ewjja arunacarojja ist'iwa.\nTatitur ajjsarañajj yatiñ cancañwa utjayi; llamp'u chuyman tucuristi jach'ar aptatawa.\nJach'a jach'a tucuñanjja, aynacht'añawa utji; llamp'u chuyma tucuñansti, jach'ar aptatäñawa utjaraqui.\nJaniw asquïquiti juma pachpa jach'achasiñamajja, jan ucasti mayninacan jach'añchatäña munam.\njupaw llamp'u chuymaninacarojj cheka thaquin irpi, jan yäkat jakenacaruw asqui cancañap uñachayaraqui.\nTatitojj marcaparojj munasiwa, llamp'u chuyman jakenacarojj atipt'ayiwa.\n ucampis Tatitojj situwa: “Munasiñajjaquiw jumataquejj waquichatajja, nayan ch'amajjasti juc'ampi sumaw uñsti cunapachatï jakejj t'uqha jicjjatasqui ucqha” sasa. Uqhamajj nayajj cusistwa, Criston ch'amapajj nayan t'uqhasiñajjan uñstañapataqui. Ucatwa t'uqhasiñanacajjat cusistjja, jisc'achayasitanacajjatsa, pist'ayasiñanacajjatsa, t'akhesitanacajjatsa, jan walt'añanacatsa Cristoncatajj laycu. Cunapachatï t'uqha uñjasta ucqhasti, juc'ampi ch'amanjamaw amuyastjja.\n Jan cunsa lurapjjamti purapat ch'ajjwasajja, ni jach'a jach'a tucuñ munasasa, jan ucasti alt'at chuymampi lurapjjam, maynit mayniru uñjasipjjam, maynejj jupat juc'amp sumäcaspas uqhama. Janiraqui qhitis thakpati jupataquiqui asquïquis ucjja, jan ucasti cunatejj mayninacataqui asquïqui uca thakaracpan.\n Janiraqui ‘jilïri’ sayasipjjamti, Cristo sapaquiwa jilïrejja. Qhititejj jumanacat taket sipansa juc'amp jach'ajja ucaw mayninacar sirviñapa. Qhititejj jach'a jach'a tucchi ucajj jisc'achatäniwa, ucampis qhititejj jisc'achatächi ucajja jach'añchatäniwa.\n janiw yatipctati cunatejj kharürojj pascani ucjja. ¿Cunaraqui maynin jacañapasti? Mä urpjamaquiw uñstani ucatsti chhaktawayjjaquiwa. Ucampis aqhama sapjjañamawa: “Dios munani ucqhajja, jaccasinjja uc ac lurañäni” sasa. Ucampis jumanacajj jach'achasiñanacaman mantatajja cuns parlañ munapjjactawa, take uca jach'achasiñ chuymasti janiw walïquiti.


Abdías 1 - Holy Bible [Aymara Bible 1997] - (Abd 1)\nTatitusti acwa yatiyäna Abdiasaru, mä unañchäwi toke. “Tatitun mä yatiyäwipwa ist'apjjtan; mä yatiyiriw marcanacar yatiyir sari: ‘Sartasipjjam, Edom contra nuwasir sarañäni’ sasa. Dios Tatitojj Edomarojj siwa:\n“Take marcanac taypinjja jisc'aruw tucuyäma, walracwa jisc'achjäma.\nJach'a jach'a tucutamaw sallkjtamjja. Karka p'iyanacanwa jactajja, alto kollunacanwa utjaractajja, ucatwa amuyasiractajja: ‘Janiw qhitis liwekquitaspati’ sasa.\nUcampisa mä pacar uñtatasay altor maqhatascam, uqhamaraqui warawaranacarusay tapachasiscam, ucatpachwa nayajj jumarojj jakokanïma.” Tatitojj siwa:\n“Lunthatanacatejj arum jutasin lunthatsupjjeristamjja, janiw takpach apasipcaspati; uva apthapirinacatejj juman ucar jutapjjaspajja, yakhep uva achunacjja jilt'ayasiwayapcaspawa. Ucampis juman uñisirinacamajj k'alpunwa tucjapjjtamjja.\n¡Cunjämsa saqueyjapjjtamjja, Esaú! ¡Imasitanacamsa k'alpun jan mayani lunthatsupjjtamjja!\nTake jumampi arust'asir marcanacasti sallkjapjjtamwa; pachpa orakematsa jayaruw apanucupjjaractamjja. Pachpa amigonacamas juma contraquiraquiw sayt'asjjapjje, cawquïri amigonacamarutejj wal confiascäyäta ucanacas sipita waquicharapiractamjja. ¡Edomasti jan amuyt'asiriwa!”\nTatitojj siwa: “Cunapachatï Edomar mutuycä ucqhajja, take amuyt'ani jakenacaparojj tucjäwa, amuyt'asiñsti jupanacatjja apakaraquïwa take qhitinacatï Esaú token kollu patanacan jacapqui ucanacatjja.\nTemanan guerran nuwasir jakenacapasti ajjsarañatsa qhathatipjjaniwa, Esaun kollunacapansti takeniw jiwarayatäpjjani.\n“Jichhajj sinti p'enkachjataw uñjasïta, uqhamarac wiñayatac tucjatäyätawa, Jacob jilamaru chhojjriñchjatamata, uqhamarac jupar jiwayatamata.\nCunapachatejj uñisirinacapajj marcatjja kamir cancañap saqueyjapcän ucqhajj, uqhamaraqui yakha marcanquir soldadonacas Jerusalén marcan puncunacap t'unjapcäna, jilt'irinacapsa aljasipcäna, uqhamaraqui take imasitanacapsa apasipcäna, ucapachajj jumajj jan cun yatiriw tuctajja, jupanacjamaraquiw tuctajja.\nJilamajj chijir purcän uca urojj janiw cusisiñamäcänti, Judá marcajj aynacht'cän uca urusti janiraquiw cusisiñamäcänti, llaquisiña urupansti janiw jupanacatjja sawcasiñamäcänti.\nT'akhesiña urupansti janiw marcajjarojj mantañamäcänti. Chijir puritapatsti janiraquiw cusisiñamäcänti jan walt'añ urupanjja, uqhamaraqui aynacht'añ urupansti janiw kamir cancañapjja lunthatañamäcänti.\nJaniraquiw thaquejj take toker sarqui uca chekanacansa sayañamäcänti, qhitinacatejj jaltjjasipcän ucanacar jiwayañataquejja. Janiraquiw llaquisiñ urupanjja jaltirinacarojj catuyañamäcänti.\nUca pachpa mayninacar lurctasa ucaraquiw jumarojj luratäni; ¡Jichhajj luratamatjamwa catokäta! “Take marcanacataquisti Tatitun urupajj niya jac'ancjjewa,\ncunjäma c'allc'ücäntejj jumanacan umañamajj nayan kollana kollojjanjja, uqhama c'allc'uraquïniw yakha marcanacan umañapajja, jupanacasti juc'at juc'atwa umantapjjani; ucatsti takeniraquiw tucusipjjani.\nUcampis Sión kollojj mä kollana chekawjapunïniwa, ucanwa yakhepanacajj khespiyasipjjaraquini. Jacobon wawanacapasti orakenacapjja wasitatwa aptasjjapjjani.\nJacobona, uqhamaraqui Joseana wawanacapajj ninjamäpjjaniwa, akquir ninjamaraqui; ¡Esaun wawanacapasti t'unjamaraquïniwa, uca ninaraquiw jupanacarojj k'al naqhantani! Esaünquirinacajj janiw maynis khespcaniti. Naya Tatituw acjja arsta.”\n[19-20] Néguev chekanquiri israelitanacasti Esaun kollunacapwa catuntasipjjani, pampanquirinacasti filisteonacan orakenacapwa catuntasipjjaraquini. Uqhamaraqui Efrainan orakenacapsa, Samaria oraksa catuntasipjjaraquiniwa. Benjaminan wawanacapasti Galaad orake catuntasipjjaraquini. Israelitanacat waljani yakha marcar preso apayatanacasti, cananeonacan orakenacapwa catuntasipjjaraquini Sarepta orakcama. Uqhamaraqui Jerusalenat preso catuntat jakenacasti, qhitinacatejj Sefarad chekan jicjjatasipqui ucanacajja, Néguev tokenquir marcanacwa catuntasipjjaraquini.\nAtipjañampiwa Sión kollurojj maqhatapjjani, qhitinacatï Esaun kollunacapan utjapquis ucanac contra arsuñataqui, ucansti Tatituraquiw apnakaraquini.\nAbdías 1 / Abd 1


Berrichón borbonés arun qillqat Memenaka · Global Voices Aymarata\nBerrichón borbonés arun qillqat Memenaka\nJaqukipäw uñt'ayata/apkatata 21 Qasäwi phaxsi 2017 20:41 GMT\nAka blog ullart'apxañäni русский, Français, Malagasy, Español, English\nMeme de Pierre-Marie Chevreux en berrichón borbonés (Traducción aproximada: «Arujar jach’anchayañatakix kuns lurañajawa. Ay Tata, phuqhawa !!»)\nPierre-Marie Chevreux jupax Tayka arunw Memes ukanak qillqt’atayna maysatax berrichón borbonés ukan qillqt’irirakiwa.\nJupax Lyon markan yatichirjam jakasi, Pierre jupana wila masiparux Berry ukat Borbonés provincianakan jikxatsna, kawkhantï berrichón borbonés arux arst’atäki (maysatx berrichón ukat borbonésuka arux janiw kipkakiti ukatx mä familia lingüística ukankapxiwa). Aka arxatx Edad Media ukhatpachaw yatxatasisipaxa, latín vulgar ukat jutataw sasin yatisi, oïl aru uka tamankaspas ukhamawa, niya francés arur uñatata. Aka arun uñancht’äwinakapax literatura uksan uñjasi, George Sand nuwilan arst’apxanaxa. Jichhurunx suxta tunk maran jaqinakaw arst’asipki. Jichhax kunjams jan armapxañapatak ch’amanchs ukaruqit jach’anchayapxi.\nJichhürunxa, arux Internet uksan jach’anchayatawa. Ukampirusa, Pierre jupax blogs uñstayawayi, berrichón borbonés arunakana, jupax tayka arun Memes ukanak qillqi. Rising Voices, mä jisk’taw jiskt’awayi jupax kunjam internet uksan chikanchasi ukxat arst’awayi. Twitter @Persian_Coral uksatuqiw memes ukanak uñt’awayi.\nRising Voices (RV): Internet uksanx kunjamas arumaxa?\nPierre-Marie Chevreux (PMX): Waljaninakaw walja sitios ukanak uñstayapxi, ukanakanakanx glosarios, tama arunak ukat chimpunak ukhamanak uñt’ayapxi. Linea uksanx yaqhip videos ukanakax utjarakiwa. Jichhurunx arux jach’anchayatawa, janiw nayrjam frances uka arjamakis nï patan jakirinakan arupaw sasins uñt’atäxiti.\nRV: Kunats aka (Desafío de Memes) tayka arun ukan chikanchasiñ?\nPMC: Twitter uksanx mä meme galó arun p’arxtayitu ( ukax oïl arun mä variedad ukhamarakiwa , Bretaña uksana). Niya tunka kimsani maratpachaw arux ch’amanchañ munayatxa. Maysatax wila masijan arupxat juk’amp yatiqañ yatxatañ muntxa. Laruyäwinakax juk’amp munayaspaxa. Tshimishian, aru jikxatañatakis askirakiwa, amerindias del norte uksan arupawa, sur de Alaska qurpasin jikxatasi, norte de Columbia Británica, jan ukax asturiano, costa del atlántico norte de España uksan arst’asi.\nRV: Khitirus aruman mä meme lurañapatak uñtasma?\nPMC: Redes sociales ukanakax wali askirakisa, ukatuqix berrichón borbonés arujax uñt’ayasispawa, jan amuykaya. Jaqinakax Francia, norte ukat céntrica uksanx niya pä tunka aru utjatapatx janiw amuyapkiti! Ukat p’arxtayañ muntxa ukat arujar jach’anchayañ munarakta.\nWalja Memes ukanakw uñjapxsna, ukatakix etiqueta #MemeML en Instagram, Twitter jan ukax Facebook ukanakaruw mant’apxasma. Ukakipkarakiw Facebook tamax utji, uraqpachat yanapt’asirinakampi.\nGlobal Voices Podcast 2 uruw makiptxi


Ucampis Diosajj jakenacan pisi amuyunit uñt'at jakenacaruw ajllisi jach'a amuyuninacar p'enkachañataqui. Uqhamaraquiw Diosajj ajllisi jakenacan pisi ch'amanit uñt'atanacaru, uqhamat jila ch'amaninacar p'enkachañataqui.\nJichhüruw nayajj uchta alajjpachampiru acapachampiru jumanacat testigöñapataqui; jumanacaru jacañampita jiwañampita ajllisiñamatac churapjjsma; uqhamaraqui bendicionampita, maldicionampita ajllisipjjañamataqui. Ucampis jacaña ajllisipjjam, jumanacampi, wawanacamampi jacapjjañamataqui.\nAmtasipjjam, Tatitojj Diosawa: jupaw irnokestu, jiwasanacasti jupancapjjtanwa, jupan marcapäpjjtanwa, ovej tamapäpjjaractanwa.\n Jupanac Belenancquïpanwa, Marian usjjañap horasajj purinjjäna. Ucat jupajj tayna yokall wawap wawachasïna, ucatsti wawa isinacamp q'irt'asaw mä uywa mank'añawjaru ict'ayäna, korpachasiñajj jupanacatac jan utjatap laycu.\n Yupaychañäni Diosaru, Tatit Jesucristosan Awquiparu, Cristompi mayachasitas laycuwa jupajj bendiciwayistu take casta ajayun bendicionanacampi alajjpachanacana. Diosajj Cristotaquiw ajllisistu janïra aca orakejj utjcän ucqhatpacha, k'omachata, jan cuna juchani jupan nayrakatapancañasataqui.\n Mä ñek'et lurat sañojja, qhititejj lurqui ucampejj janiw ch'ajjwcaspati. Ñek'esti irnakerirojj janiw sisquiti: “Cuns lurascta” sasajja. Janiraquiw ni cuna mä luratasa luririparojj sisquiti: “Jumajj janiw lurañ yatctati” sasajja. Mä wawas janiraquiw awquinacaparojj juchañchcaspati, aca oraker jutatapatjja. Tatitojja, Israelan Kollana Diosapajja, qhititejj Israelar sayt'ayqui ucajj siwa: “¿Jumanacasti wawanacajjan luratanacapat wayt'apjjetasmati? ¿Jan ucajj jumanacach nayarojj yatichapjjetäta cunatejj lurañajjäqui ucjja?\n Jumaw nayarojj irnokasista, taycajjan puracapan utjayasista. Jumaruw yuspagarsma, muspharcañpun nayataquejj lurtajja, ¡ucsti sumpun yatista! Janchejjan jiltatapajj juman uñjatänwa, jan qhitin uñjcat irnokatäcäyät ucchañcama, orak mankhan utjayatäcäyät ucchañcama. Nayranacamajj lurat janchejj uñjäna; ucanacasti takpachaw kellkatamar kellkantasïna. Jacañ urunacajjajj suma jaqhutänwa, nayrïr uru janïr purinquipana.\n Cunapachatejj Elisabetajj Marian aruntatap ist'cän ucapachaw, puracapan wawajj onjjti. Elisabetasti Kollan Ajayumpi phokt'atänwa. Ucat jupajj jach'a arut säna: —Diosaw jumarojj bendistam take warminacat sipansa, uqhamarac wawamarusa. ¿Qhitiraquïpachat nayasti, Tatitojjan taycapajj nayar uñjt'ir jutañapataquisti? Juman aruntam ist'as ucspachaw wawajjajj puracajjanjja cusisiñat onjjti.\n Diosajj take aca arunacwa parläna: “Nayätwa juman Tatitu Diosamajja, nayaw Egiptotjja apsunsma cawqhantejj sirviñampi t'akhesiscayäta ucqhatjja. “Janiw jumajja nayat sipana yakha diosanacjja uscusïtati. “Janiw cuna casta uñtan diosanacsa lurasïtati, ni alajjpachancqui ucanacar uñtatsa, ni aca orakenjja cunanacatejj utjqui ucanacar uñtatsa, uqhamarac kota mankha orakenquirir uñtatsa. Janiwa uca diosanac nayrakatan alt'asïtati, janiraquiw yupaychätasa, naya sapaquïtwa jumana Tatitu Diosamajja, janiw muncti yakhanacampïpjjañama, nayaraquiwa mutuyaracta awquinacan juchanacapatsa, uqhamarac cunapachatejj nayar uñisipquitu ucqhajja wawanacarusa, allchhinacarusa, allchhinacan wawanacaparusa. Ucampis nayajj qhuyapt'aytwa waranka wawanacapan wawanacaparu, qhitinacatejj munapquitu, uqhamarac camachi arunacajjarus phokhapqui ucanacarojja. “Janiwa Tatitu Diosaman sutipjja inamayataqui aytasïtati, jupasti inamay sutip aytasirirojj mutuyaquipuniniwa. “Amtasïtaw samarañ urutjja, uca urojj Diosaru jach'añchañataqui, jumasti sojjta uruw irnakasïta, take cuntejj jumatac lurasiñ muncta ucanaca, ucampis pakallköri samarañ urusti Tatitu Diosamaru loktatawa. Ucatsti uca urojj jumajja janipuniw cunsa lurätati, ni yokamasa, ni phuchamasa, ni sirvirinacamasa, ni uywanacamasa, ni utaman jacqui uca jaya marcanquir jakesa cunsa lurapjjañapäquiti. Tatitusti sojjta urunwa alajjpacha, aca orake, kotanaca, uqhamarac cunanacatejj ucan utjqui ucanacsa luräna; ucampis pakallko urunjja samaränwa. Uca laycuwa Tatitojj bendice samarañ ururu, uqhamarac arsuraqui uca urojj juparu loktatätapa. “Awquimaru, taycamaru jach'añcham, uqhamata Tatitu Diosamajj churcätam uca orakena jaya maranac jacañamataqui. “Janiw jiwayätati.


Éxodo 1 - Holy Bible [Aymara Bible 1997] - (Éxo 1)\nEgipto marcaru Jacobompi chica, uqhamarac sapa mayni familiapampi cuna puripcäna uca israelitanacan sutinacapasti acanacawa:\nDan, Neftalí, Gad, Aser ucanaca.\nJacobon wawanacapasti juntorojj pakallko tuncänwa. Ucampis Joseajj Egiptoncjjaraquïnwa.\nUcatsti Joseasa, jilanacapasa, uqhamarac take uca urunaca jacapcäna ucanacasa jiwarjjapjjänwa.\nIsraelan wawanacapajja jiltasinjja waliw mirantapjjänjja, ucampis waljanïsajja wali ch'amaniraquiw tucupjjäna, ucatsti uca orakenjja jupanacaquiw phokhantjjapjjäna.\nUcat khepa maranacasti Egipto marcanjja yakha reyiw utt'asjjäna, jupasti janiw Josearojj uñt'cänti, ucatsti marcaparojj sänwa:\n“Uñjapjjam, israelitanacajja waljanëjjapjjewa, uqhamaraqui jiwasat sipansa wali ch'amaniraqui;\nuca laycu waquisiwa wali amuyt'ampi amuyañasa jupanacajj jani juc'ampi mirantapjjañapataqui, ucampis cunapachatejj guerrajj sartaspa ucqhajja inampis jupanacajj uñisirinacasampi mayacht'asisina jiwas contra nuwasisajja marcasat sarjjapjjaspa” sasa.\nUcatsti egipcionacajj lurayirinacwa israelitanac taypiru uchapjjäna wali ch'ama irnakañanaca lurayapjjañapataqui. Israelitanacarusti Pitón, uqhamarac Ramsés sat marcanacwa lurayapjjäna ucaru Egiptonquir Faraón reyejja juyranacapa imañapataqui.\nIsraelitanacasti wali t'akhesiyatajja juc'ampiw mirantapjjäna, ucatsti Egipto marcanquir jakenacajja israelitanacarojj wali ajjsarapjjäna.\nEgipcio jakenacasti israelitanacarojj wali t'akhesiyañampiw sirviyasipjjäna.\nUcatsti israelitanacajj wali t'akhesiyata jacasinjja, ñek'eta adobenaca lurapjjäna, uqhamarac camponjja cunanacatejj lurañanacajj utjqui ucanacwa lurapjjäna, take aca lurañanacansti israelitanacajja wali t'akhesiyatäpjjänwa.\nUcatsti Egipto marcanquir reyejja Sifra, uqhamarac Fúa sat partera warminacampiw parläna, cawquïrinacatejj hebreonacan parterapäcäna ucanacampi, jupanacarusti aqham saraquïnwa:\n—Cunapachatejj israelita warminacaru partot usuyapcäta ucqhajja wali amuyapjjäta uca wawajj imillati jan ucajj yokallacha uca toketjja, imill wawäni ucasti jacascpan, yokall wawäni ucqhasti ucspach jiwayapjjam —sasa.\nUcampis parteranacajja Diosar ajjsarapjjatanacap laycusti janiw lurapcänti cuntejj Egiptonquir reyejj arscäna uqhamarojja, jan ucasti take yokall wawanacaruw jacayapjjäna.\nUcatsti Egiptonquir reyejja parteranacaru jawsayanisinjja sänwa: —¿Cunatsa yokall wawanacaru jan jiwayapjjta? —sasa.\nUcampis parteranacajj faraón reyerojj sapjjänwa: —Israelita warminacajj janiwa egipcio warminacjamäquiti; jupanacasti wali ch'amaninacawa uca laycusti nanacajja janïra usuyir puripcta ucqhaw usjjapjje —sasa.\nDiosasti uqham asquinacwa parteranacarojj lurayäna. Ucatsti Israel marcajj waliw mirantäna, uqhamarac wali ch'amaniraquiw tucupjjaraquïna.\nParteranacajja Diosar ajjsarapjjatanacap laycusti, Diosajj jupanacarojj qhuyapt'ayänwa, uqhamarac wawanacsa churaraquïnwa.\nFaraón reyejja take marcaparuw säna: “Take israelitanacan yokall wawanacapajj nasqui ucanacarojja jawirar jakontanipjjam, ucampis imilla wawanacasti jacascpan” sasa.


Amós 6 - Holy Bible [Aymara Bible 1997] - (Amó 6)\n¡Ay, cunjaquïcani Sión marcan samarata jaquirinacataquejja! ¡Cunaquïcani Samaria kolluru confiata jaquirinacataquejja, marcanacan jach'a jilïrinacaparu qhitinacarutejj israelitanacajj sart'apqui ucanacaru!\nSarapjjam Calne marcaru, uñjapjjaraquim; ucatsti pasapjjaraquim Hamat jach'a marcaru, ucqhatsti sarakapjjaraquim filisteonacan Gat marcaparu. ¿Jumanacasti ucat sipansa juc'amp sumäpjjtati? ¿Marcamacha jupanacanquirit sipansa juc'amp jach'ajja?\nJumanacajj uca jan wali urutjja janiw amuyt'añ munapctati, ucampisa jumanacpachaw mä jach'a t'akhesiñanaca mayisipctajja.\nMarfilat c'achachat suma iquiñanacan wincurapjje, suma konuñanacapjjaruw jipirapjjaraqui, ucatsti jach'a mank'äwinacapataquisti ovej kallunacampi, liq'ïri vaca kallunacampi qharsuyasipjjaraqui.\njach'a copanacatwa vinsa umapjjaraqui, suma k'apquiri kollampiraquiw jawisipjje, ¡ucatsti marcan tucjatäñapatjja janiw llact'asipquisa!\nQhitinacatejj preso apatäpcani ucanacan nayrakatapwa sarapjjätajja, jach'a mank'äwinacaman ojjoñanacasti tucusjjaraquiniwa.\nTatitu quipcaw juramento lurawayi; take ch'amani Tatitu Diosasti siwa: “Uñistwa Jacobun marcapan jach'a jach'a tucutapjja, uñisiractwa palacionacapsa, marcsa, uqhamaraqui cunanacatejj ucan utjqui ucamppacha, uñisiriruraquiw catjjaruyäjja.”\nUqhamasti, tunca chachanacatejj mä utaru kheparapjjanejja, tuncanpachaw jiwarapjjanejja.\nAjjsarañasti wali jach'apunïniwa, cunapachatï qhitis mayni familiapa waytani jiwataru utat apsjjañataquejja, ucatsti utanquirirojj saraquiniwa: “¿Qhitimpich utjasqui?” sasa. Utanquiristi “Janiwa” saraquiniwa. Nayrïristi saraquiniwa: “¡Amuct'am, Tatitun sutipraqui acatjamat arsuscasma!” sasa.\nTatitun mutuyäwipasti purininiwa jach'a utanacjjaru, jisc'a utanacjjaru, ucanacasti k'ala tucjatäpjjaraquiniwa.\n¿Caballonacajj karkanac pataru misttapjjaspati? ¿Kotanjja kholliñajj waquisispati? ¡Ucampis jumanacajj cheka uñjäwjja venenoruw tucuyapjjtajja, uqhamarac asqui luräwin achupsti c'allc'ururaqui!\nJumanacajj jan cunatacwa cusisipjjtajja, sapjjaractawa: “Ch'amanïñjja quipca ch'amasampiw alastanjja” sasa.\nUqhamajja, israelitanaca, sum amuyt'asipjjam; take ch'amani Diosajj siwa: “Nayasti sartayäwa mä marcaru jumanac contra, ucaw jumanacarojj t'akhesiyapjjätamjja, amstata kalltasa aynacha toker tucuyasa.”\nAmós 1 / Amó 1\nAmós 2 / Amó 2\nAmós 3 / Amó 3\nAmós 4 / Amó 4\nAmós 5 / Amó 5\nAmós 6 / Amó 6\nAmós 7 / Amó 7\nAmós 8 / Amó 8\nAmós 9 / Amó 9


Qaq�ka Wayna Potos� qullun s�wipa\nNayrapachaxa, Wayna Potosí jach�a khunu qullux waynar tukusaw sarnaqirïtayna, ukatxa mä qamir jiwa uñanaqt�an tawaqitataw arumay uru jan ikt�as lup�ïna, uka tawaqusti Chuqil qamir Bernitänwa, jupax taqikunanïnwa, uywanakapas tama tama, qurini, qullqini, ukjama. Ukampis sap sapa imill wawarakïnwa, awkinakapats wali munatapuni.\nMä urux Waynax tawaqump sum aruskipt�asaxa, jayp�utuqir irpasxapunitaynawa, paniniw utapar saraxapxatayna, nayampiw wali kusisita jakasiñäni sasin quri arunakamp arxayt�atayna; tawaqu jan kamachirjäsax iyaw sakirakitaynawa.\nJilanakapa uk yatisaxa, wälpin phiñasipxatayna: ¡kamisaraki kullakasar irpasxanisti, ukax janipuniw akch�as walïkiti, thaqhir sarañasawa! sasin qhuru arump sapxatayna. Kunati jupanakax jilapurapxänwa: Illiman qullu, Mururata, Säxama ukjamaraki Illampu. Jan kun kamcht�irjäsax Mallku kunturiruw achikt�asipxatayna, Mallku Kunturisti jank�akirakiw yatiyanïna.\nWayna Potosí qullusti, ist�asikirakitaynawa ukat Chuqil qamir Bernitaw jan jilanakapar uñstañ munxänti, inamayaw waynax achikt�asiskäna. Sapakiw jilanakapäk sararakïna, jilanakapax janiw jupa sapar uñjañ munapkarakïnti, kullaxampiw jutañamänx sapxarakïnwa.\nUkjamatjamaw phiñasisin mayak ch�axwañ qalltapxatayna, Wayna Potosí qullusti janirakiw amukikänti, kutkatasirakïnwa. Sinti ch�axwasax akatjamataw Mururata qullump katjasipxatayna, Wayna Potosí qullux q�urawampiw p�iqit churt�as p�iqip jalarayasin q�alpin jakapachjatayna; jaypachatsti Mururatax jiwawayxataynawa.\nUkürut jichhürkamaw Mururat qullux t�axlak uñjasxi, p�iqipax Pan de Azúcar niy Viacha jak�a uñkatasin jikxatasi, lluqupasti Illimani qullu uñkatasinraki.\n¡Sinti phiñasiñax janiw walikiti, taqikunas amuyumpipuniw luraña!\nTórrez, María de Tórrez, Edwin,\nSantiago ukjamaraki Viviana


Aymara aru ch’amanchasa. Proyecto Lingua Airwaves ukamp sarantäwinakaxa · Global Voices Aymarata\nAymara aru ch'amanchasa. Proyecto Lingua Airwaves ukamp sarantäwinakaxa\nJaqukipäw uñt'ayata/apkatata 29 Sata qallta phaxsi 2015 17:03 GMT\nEl equipo de Global Voices Aymarata comparte su experiencia en Radio Pachamama, en el programa bilingüe (aymara y español) llamado “Markas Layku” (en español significa «nuestro pueblo»). Foto: Victoria Tinta.\nAka qillqatax Victoria Tinta jupan qillqt'atawa, Global Voices Aymarata uka sition editora ukhamarak jaqukipir ukhamawa.\nProyecto Lingua Airwaves ukan amtäwipax Global Voices aymarata ukan qillqat yatiyaw utjirinak «apthapiñawa», uka qillaqatanakax CD ukanakar waruqaña ukatstï taqi ukanakx El Alto (Bolivia) ukat Puno (Perú) markanakan Instituciones, yatiqañ utanakar ch'iqintayañawa.\nProyecto, (aymara-español) aru arst'asirinakar juk'amp puriñatakiwa, sitio Global Voices Aymarata ukanx (acuerdos) ukanakax yaqha radios comunitarias, El Alto markan ukhamarak Ayni Chile markat wakichäwipampis utxarakiwa.\nOrganización de las Naciones Unidas para la Educación, la Ciencia ukat la Cultura (Unesco) ukax América del Sur uksanx pä waranqa waranqaw aymra arst'asir utji sasinw yatiyi.\n4 urukipan aka sata qallta phaxsinx 2015 maranxa, mayni jaqukipt'ir kullakampiw Puno – Perú, markar sarawayapxta, CD ukanak intstituciones aymara arur ch'amanchas irnaqt'apki ukanakar ch'iqintayañataki. Universidad Nacional Altiplano Puno, Facultad de Ciencias de Educación, Lengua ukat Literatura ukaruw purt'awayapxta, decano ukat yaqhip yatiqirinakampiw aruskipt'aniwayapxta, yatiqirinakax walikiw sasinw jallallt'apxarakitu, ukatx aymar arst'añ yatipxtwa ukampirus qillqt'añ jan sum yatipkti sapxanwa, ukatwa uka redes sociales uksan jan aymara arut qillqapkti sapxarakinwa.\nUkampirus castelan arunw qillqt'anipxax sapxarakïnwa.\nUka pachparakiw Puno markan Radio Onda Azul uksarus purt'apxta, ukakipkrakiw CD waruqt'atx aymara wakichaw sarantayiritak jayt'aniwayapxta, ukhamat uka waruqatanak wakichäwipan uñt'ayañapataki.\nUkampirus Radio Pachamama, uksarus purt'awapxaraktwa (aymara ukat español) arun wakichäwipax utjarakitaynawa, “Markas Layku” sutini (español arun «nuestro pueblo» sañ muni) 16:00 pachat 18:00 jayp'u pachakama, phaxsüru urut ururüru urukama. Wakichawin aruskipt'añatakiw jawillt'apxitu, ukhamat Global Voices Aymarata ukxat uñt'ayañataki. Global Voices Aymarata ukxat uñt'ayaniwayapxta ukat kunjams uraqapachan jaqukipirinaka, qillqirinakax irnaqt'asipki ukxats uñt'ayatarakïnwa. Jilïr irpirirus ukhamarak ukan irnaqt'irinakarus CD ukax churaniwayatarakiwa.\nWali kusiskañawa, GV Aymarata uksanw irnaqt'awayapkt ukatuqit uñt'ayañaxa. Aka chikancht'asirinakax yaqha inak yanapt'asir jaqukiprinak jikxatañamp yanpt'apxasp taqi ukaw amuyuxa.\nMaysatxa, khitinakatï Radio Pachamama, Puno- Perú uksan irnaqapkï jupanakaruw wali jallallt'apxta, kunalaykutï jupanakax aymar wakichäwipanw nänakaru katuqt'apxitu, ukhamat Global Voices sitio web ukan irnaqäwipat uñt'ayañataki.\nJutïr urunakanxa, CD ukanakax instituciones (radios aymaras, kawkïr yatiqañ utanakantï aymara arux yatichaski, jach'a yatiqañ utanakan ukat yaqhanakampiruw) El Alto- La Paz, Bolivia markan ch'iqiyataskäni.\nGlobal Voices aymarata ukan qillqat waruqt'atanakx aka link ukar mant'asinx ist'arakismawa:\nGlobal Voices Podcast 1 simanaw makiptxi


1 Corintios 1 | Online Bible | New World Translation\nCorintonkirinakatwa Pablojj Diosar yuspäri (4-9)\nMä wawak sarnaqañatak ewjjtʼa (10-17)\nCristojj Diosan chʼamapawa, Diosan yatiñanïñaparakiwa (18-25)\n“Jehová Diosat jachʼañchaspan” (26-31)\n1 Naya Pablojj Diosan munañapat jawsatätwa, ukhamat Cristo Jesusan mä apostolopjam serviñataki. Sóstenes jilatasajj nayamp chikäskarakiwa. 2 Corinto markankir Diosan congregacionaparu ukhamarak taqe cheqan Jesucristo Tatitusan sutipjjar artʼasipki taqe ukanakaruw qellqanipjjsma. Jupasti jupanakansa jiwasansa Tatitusawa. Cristo Jesusamp mayakïpjjatam laykuw Diosajj jumanakar santor tukuyapjjtamjja, juparakiw santo serviripäpjjañamatakejj jawsapjjtamjja: 3 Dios Awkisana ukhamarak Tatit Jesucriston wali khuyapayasiñapasa* sumankañapas jumanakampïpan. 4 Nayajj jumanakat Diosar yuspärapuntwa, jupajj Cristo Jesús taypiw wal khuyaptʼayasipjjtamjja.* 5 Cristompi mayakïpjjatam laykuw jumanakajj taqe kuns katoqapjjtajja, ukhamarak Diosan arunakap sum yatiyañsa, sum uñtʼañsa. 6 Kunanakatejj Cristjjat yatiyaski uka yatiyäwinakajja, jumanak taypin suma saphintatarakiwa. 7 Taqe kunatï jumanakatak munaski ukanakajja, jumanakan utjapjjtamwa, ukañkamajja Jesucristo Tatitusan jutatapajj qhanpach amuyaskani uka tiempo puriniñapjja taqe chuymaw suyasipktajja. 8 Diosaw jumanakarojj tukuykam saytʼatäpjjañamatak yanaptʼapjjätam, ukhamat Jesucristo Tatitusan urupanjja jan khitis jumanakar juchañchañapataki. 9 Diosajj arunakap phoqapuniwa, jupaw jumanakarojj Yoqapampi mayakïpjjañamatak jawsapjjtamjja, Yoqapajj Jesucristo Tatitusawa. 10 Jilatanaka,* Jesucristo Tatitusan sutipjjaruw nayajj chʼamañchtʼanipjjsma, taqenis mä amtak parltʼasipjjam, jan jumanak taypin tʼaqa tʼaq sarnaqañajj utjpanti, antisas mä wawak sarnaqasipjjam, amuyunsa ukhamarak lupʼiñansa. 11 Jilatanaka, Cloe kullakan utapankirinakat mä qhawqhaniw nayarojj yatiyapjjetu, jumanak taypin chʼajjwañanak utjatapa. 12 Nayajj ak sañ munapjjsma, jumanakajj akham sapjjtawa: “Nayajj Pablon arkiripätwa”, yaqhepasti: “Nayajj Apolosan arkiripätwa”, yaqhanakasti: “Nayajj Pedron* arkiripätwa”, mayninakasti: “Nayajj Criston arkiripätwa” sasa. 13 ¿Criston congregacionapajj tʼaqjtatati? Janiw Pablojj jumanak layku lawar chʼakkatat* jiwayatäkänti, ¿janich ukhamäki? Jan ukajj ¿Pablon sutipjjaruch bautisayasipjjtajja? 14 Janiw nayajj jumanakat khitirus bautiskti, ukatwa Diosarojj yuspärtjja, antisas Crispo, Gayo ukanakarukiw nayajj bautista. 15 Ukhamat jan khitis akham sañapataki: “Nayajj Pablon sutipjjar bautisatätwa” sasa. 16 Nayarakiw Estéfanas jilatan utapankirinakarus bautisayäta, ukat jukʼampejj janiw yaqhampir bautisatajat amtaskti. 17 Janiw Cristojj bautisañajatak khitankituti, jan ukasti suma yatiyäwinak yatiyañatakiw khitanitu. Janiw wali yatjjatat jaqenakan arsut arunakampi yatiyañatak khitankituti, ukham lurirista ukhajja, tʼaqesiñ lawan* Cristojj jiwkäna ukajj inamayäspawa. 18 Tukjatäpkani ukanakatakejja, tʼaqesiñ lawat* yatiyasiski ukajj inamayakiwa. Ukampis salvatäkañäni ukanakatakejja, uka yatiyäwejj Diosan chʼamap uñachtʼayi. 19 Qellqatanjja akham siwa: “Wali yatiñan jaqenakan yatiñanakapjja qʼal chhaqtayäjja. Suma amuytʼani jaqenakan amuyunakapsa, maysaruw apanuköjja” sasa. 20 ¿Kawkinkarak yatiñan jaqesti? ¿Kawkinkis escriba* jaqejja? ¿Kawkinkis akapachan* chʼajjwayir jaqejja? ¿Janit Diosajj akapachankir jaqenakan yatiñanakap jan kunatak servir tukuyki? 21 Akapachankir jaqenakajj pachpa yatiñanakapar confiyapjjatap laykojj janiw Diosar uñtʼapkiti. Kuntï jiwasajj yatiyktan ukajja, yaqhanakatakejj janis kunatak servirïkaspa ukhamawa, ukampis uka yatiyäwi taypiw Diosajj creyentenakar salvañ amti, ukhamatwa Diosan yatiñanïtapajj uñachtʼayasi. 22 Judionakajj señalanak mayipjje, griegonakajj yatiñanïña thaqapjjaraki. 23 Jiwasajja Cristojj lawar chʼakkatatäkäna* uka toqetwa yatiytanjja. Ukajja judionakatakejj mä lanktʼayir qalar uñtatawa, yaqha markankirinakatakejj jan kunatak servirirakiwa. 24 Khitinakatejj jawsatäpki ukanakatakejja, judiöpas griegöpasa Cristo taypiw Diosan chʼamapajj uñachtʼayasi, yatiñanïtapas ukhamaraki. 25 Kunatï Diosankki ukjja, jaqenakajj jan kunatak serviri, jan chʼamani ukhamwa uñjapjje, ukampis ukanakajj jupanakat sipansa jukʼamp yatiñaniwa, jukʼamp chʼamanirakiwa. 26 Jilatanaka, jumanak pachpaw amuyapjjtajja, jawsatäpki ukanak taypinjja, jaqen amuyuparjam wali yatiñan jaqet uñjatäpki ukanakatjja janiw waljanejj utjkiti, janirakiw chʼamani jaqenakatsa ni reyin familiapat jutir jaqenakatsa waljanejj utjkiti. 27 Jan ukasti jan amuytʼanit uñjatäpki ukanakaruw Diosajj akapachat ajlli, ukhamat yatiñani jaqenakar phenqʼachañataki. Jan chʼamanit uñjatäpki ukanakaruw Diosajj akapachat ajlli, ukhamat chʼamaninakar phenqʼachañataki. 28 Kunatï jaqenakatakejj jan yäqatäki, jiskʼachatäki, jan kunäkaraki ukanakwa Diosajj akapachat ajlli, wali yäqatäkis ukanak jan kunar tukuyañataki. 29 Ukhamat Dios nayraqatan jan khitis jachʼa jachʼa tukuñapataki. 30 Diosaw jumanakarojj Cristo Jesusan discipulonakapar tukuyapjjtamjja. Jesusaw Diosan yatiñapsa cheqapar uñjirïtapsa uñachtʼayistu. Jesús taypiw jiwasajj santo jaqer tuksna, juparakiw juchat kutsuyasajj* salvistaspa, 31 ukhamat kunjamtï qellqatan siskejj ukhamäñapataki, ukansti siwa: “Khititejj jachʼañchaski ukajj Jehová* Diosat jachʼañchaspan” sasa.\n^ Variante: “khariptʼayasipjjtamjja”.\n^ Griego arunjja, “Cefas”. Ukajj Pedron yaqha sutipawa. Juan 1:42 liytʼäta.\n^ Variante: “kʼutkatat”.\n^ “Tʼaqesiñ lawa” siski uka cheq aka Biblian diccionariopan liytʼäta.\n^ Jan ukajja, “Leyit suma yatjjatata”.\n^ Variante: “kʼutkatatäkäna”.\n^ “Juchat kutsuyaña” siski uka cheq aka Biblian diccionariopan liytʼäta.


Nayrakatarupuni uñtam, nayräjjat uñtaraquim. Sum amuyasim cawqharutejj tact'ctajj uca chekjja, ucatsti suma chekarupuniw tact'ätajja. Thaquimatjja jan maysaru saranucumti; jan wali sarnakäwinacanjja janipun sarnakañ munamti.\nOrapjjamay nanacataqui. Yatisipjjaractwa nanacan chuymanacajjajj waliquïscatapa take cunans sum sarnakañ munapjjatanacajj laycu.\n Timasirejjajj jan atipjquitan ucapachaw yatï, juman nayar munasiscatamjja. Nayarusti chekap sarnakatajjatjja, amparamar catoketa, nayrakataman wiñay jacayaraquita.


Bibliat apst’ata sarnaqäwinaka: Damasco thakina - Aka chiqax Jehová Diosan Qhanañchirinakapankiwa\n¿KHITIS uraqin jaqusiski uk yattati? Saulo satawa. Jupaw Estebanar qalamp k’upjiri jaqinakan isinakapxa uñjaskäna. ¡Wal k’ajtaski uk uñtma! ¿Kunas kamachaski?\nEstebanan jiwatapatxa, Saulox Jesusan arkirinakapar jan wali lurañatakiw thaqhir saräna. Utanakar mantasinxa Jesusan arkirinakapar qatatsusinwa carcelar katuntayäna. Ukatxa Jesusan walja arkirinakapaw yaqha markanakar sarxapxäna, ukatsti uka markanakanwa “suma yatiyäwinak” yatiyapxäna. Ukampis Saulox uka markanakaruw Jesusan arkirinakapar thaqhiri saräna. Akanxa Damascoruw saraskäna, ukat thakinxa akham muspharkañaw pasäna:\nAkatjamat mä jach’a qhanax Saulorux alaxpachat qhanxatäna. Jupax uraqiruw jaqnuqtäna, kunjamtï akan uñjasiski ukhama. Ukat mä aruw akham säna: ‘¡Saulo, Saulo! ¿Kunatsa arknaqista?’ sasa. Saulompi chikaskäna uka jaqinakax jach’a qhanxa uñjapxänwa ukat uka arxa ist’apxarakïnwa ukampis janiw kun sañs muni ukxa amuyapkänti.\n‘¿Khitïtas Tata?’ sänwa Sauloxa.\n‘Khitirutï arknaqkta uka pachpa Jesusätwa’ sänwa uka aruxa. ¿Kunatsa ukham säna? Kunattixa, jan walinak Jesusan arkirinakapar Saulox lurkäna ukhaxa, Jesusarus uk lurkaspa ukhamänwa.\nUkat Saulox akham sasaw jiskt’äna: ‘¿Tata, jichhax kun lurañajsa munta?’ sasa.\n‘Sartam ukat Damascor mantma. Ukanwa kunatix lurañamäki uk yatisïta’ sänwa Jesusaxa. Kunapachatï Saulox sayt’äna ukhaxa janiw kuns uñjkänti. ¡Juykhuptänwa! Ukatwa, jupampi chikaskäna uka jaqinakax Damascor irpapxäna.\nUkat Jesusax Damascon mä arkiriparuw akham säna: ‘Sartam Ananías, Chiqapa satäkis uka caller sarma. Judasan utapan Saulo sat jaqiruw thaqtäta. Yanapirijatakiw ajllista’ sasa.\nIyaw sasaw Ananiasax saräna. Kunapachatï Saulor uñjäna ukhaxa, luqxatasaw akham säna: ‘Jesús Tataw khitanitu wasitat uñjxañamataki, qullan ajayun phuqt’atäñamataki’ sasa. Ukaratpacharakiw Saulon nayranakapatxa sillp’inakjama willirtxäna, ukat wasitatwa uñjxäna.\nYaqha markanakar yatiyir sarañatakix Saulox wal yanapt’äna. Apóstol Pablot uñt’atäxarakïnwa, jupatxa juk’amp yatxataskañäni. Ukampis Pedrox Diosan aruparjam kuns luratayna uk nayraqat yatxatañäni.\n¿Estebanar jiwayapkäna uka qhipatxa Saulox kamachänsa?\nDamascor saraskän ukhaxa, ¿kuna muspharkañas pasäna?\n¿Jesusax Saulorux kamsänsa?\n¿Jesusax Ananiasarux kamsänsa, ukat kunjamatsa Saulox wasitampi uñjxarakïna?\n¿Saulox kuna sutimpi uñt’atäxänsa, ukat kunatsa wal yanapt’äna?\nLiyt’añamawa Hechos 8:1-4.\nCristiano tamax qalltaskän ukhaxa, ¿kunjamsa arknaqäwix jiltayäna, jichhapachax kunjamsa niya ukham jilxattaskaraki? (Hech. 8:4; Isa. 54:17.)\nLiyt’añamawa Hechos 9:1-20.\n¿Jesusax Saulorux kuna kimsa luräwitakis khitänxa? (Hech. 9:15; 13:5; 26:1; 27:24; Rom. 11:13.)\nLiyt’añamawa Hechos 22:6-16.\n¿Kunjamsa Ananiasat yatiqassna, ukat kunatsa wali wakisirixa? (Hech. 22:12; 1 Tim. 3:7; 1 Ped. 1:14-16; 2:12.)\nLiyt’añamawa Hechos 26:8-20.\n¿Yaqhip jilatanakan warmipasa jan ukax kullakanakan chachapasa janiw Diosar iyawsapkiti, ¿kunatsa Saulon cristianor tukutapax mä ch’amañchäwispaxa? (Hech. 26:11; 1 Tim. 1:14-16; 2 Tim. 4:2; 1 Ped. 3:1-3.)


Cawquïritejj: “Khananctwa” sasqui, ucatsti jilapar uñisiscaraqui ucajja ch'amacancasquiwa.\nTake qhititejj jake masipar uñisqui ucajj jake jiwayiriwa. Jumanacajj yatipjjaractawa janiw qhiti jake jiwayirinsa wiñay jacañapajj utjcaspati.\nJan wali arunacjj jan parlapjjamti, jan ucasti suma arunacamp parlapjjam, uqhamata ist'irinacamajj jiltañana yanapt'atäñapataqui, uqhamarac bendicitäñapataqui.\nJaniw jakenac toketi nuwasctan, jan ucasti alajjpachanacanquiri ñankha ajayunac tokewa, qhitinacatejj aca ch'amac oraken munañampi apnakapqui ucanac contraw nuwastanjja.\n“Cusisipjjam cunapachatejj jakenacajj take jan wali arunacampi, uqhamarac janchiru chhojjriñchañanacampi uñisipjjätam, sapjjaraquïtam take jan walinaca nayar arcapjjatam laycu ucqhajja.\nÑankha jakeru jakonucum, ucatsti tucusjjaniwa jachjayasiñanaca, uqhamarac ch'ajjwañanacasa, tokesiñanacasa.\nasqui jakejj pakallk cutis aynacht'canejja, cutjtascaquiniwa, ucampis jucharar jakejj jan walt'añapanjja k'alawa aynacht'ani.\nTake ucanac luratam laycusti jumajj jan cuna arsusiñaniw uñjastajja jumajj qhitïscamsa. Jakenacarusti juchañcharactawa uqham juchañchasinsti juma quipcaw juchañchastajja, juman uca quipca luratam laycu.\n Cawquicamatejj jumanacan ch'amanacamajj utjqui, ucacamajj takenimpis sumancapjjam. Munat jilatanaca, jumanac purajj jan uqhamat uqham lurjasipjjamti, jan ucasti Diosar jaytapjjam, jupawa mutuyascani. Kellkatanjja siwa: “Nayaruw wact'itu mutuyascañajja, nayaraquiw phokhascäjja, siw Tatitojja.”\n Juc'amp saraquiwa: “Uñisirimatejj mank'at awtjatächejja, mank'añ churam, umat pharjatäch ucasti, um churaraquim,” ucjja jupan amthapisisa p'enkasiñapataquiw lurasctajja. Jan ñankhampejj atipjayasimti, ucatsipan ñankharojj asquimpi atipjam.\n “Ucampis qhitinacatejj ist'apquista ucanacarojj sapjjsmawa: Uñisirinacamarojj munapjjam, uñisipctam ucanacarojj asc lurapjjam, bendicipjjam maldicirinacamarojja, jumanacar jan wali parlirinacataquis orapjjaraquim.\n Ucampis nayajj sapjjsmawa: Uñisirinacamarojj munapjjam, [maldicirinacamarojj bendicipjjam, uñisirinacamarusti asqui lurapjjam,] Diosat mayirapipjjaraquim qhitinacatejj [jumanacar tokepctam,] uqhamarac jan walinacs lurapctam ucanacataquisa. Uqhamatwa jumanacajj alajjpachanquir Awquiman wawanacapäpjjätajja. Jupasti takenitaquiw intsa jalsuyani, uqhamarac asqui jakenacataquisa, jan asqui jakenacataquisa jallsa puriyaniraqui.\n Take qhitinacatejj uñisipctam ucanacajj p'enkachata, jisc'achjataraquiw uñjasipjjani; jumampi nuwasirinacasti k'ala tucjataw uñjasipjjani. Uñisirinacamarojj thakascätawa, ucampis janiw jicjjatcätati; jumampi nuwasirinacas, janis utjapcaspa uqhamaw tucusipjjani. Naya, juman Tatitu Diosamaw, jumarojj amparat wayjjarsma, irparacsma; nayaw saracsma: ‘Jan ajjsaramti, nayaw yanapascäma.’ ”\n “Ist'apjjaractawa cunatï satäcänsa ucjja: ‘Uñcatatajja, uñcataraquim; tokjjatajja, tokjjaraquim’ sasa. Ucampis nayajj sapjjsmawa: Jan jumanacajj jan wali jakerojj cutcatapjjamti, jan ucasti maynitejj maysa ajanut t'ajjllintätamjja, maysa ajanumppacha uñacht'ayaraquim. Maynitejj quejantasin camisam aparañ munstamjja, sacomamppach churawayjjam. Jumarutejj mä ucch'a k'epiyañ munstam ucajja, mä ucch'ampi jumajj k'epirapim.\n ¿walja maranac jacañ munasmati?, ¿take cunan phokt'at jacañ munasmati? Ñankha arsuñat lajjram jarc'akam, c'ari arsuñat lacam jithektayam; ñankha lurañat jithektasim, asquïc ucpun luram, sumancañ thakam, khepap arcaraquim. Tatitojj asqui jakenacaruw imasqui, arnakasitanacaparusti ist'araquiwa. Tatitojj ñankha luririnacataquiw sayt'i, aca oraket jupanacar chhaktayañataqui. Tatitojj asqui jaken arnakasitaparojj ist'iwa, take llaquinacapat waysuraqui. Tatitojj llaquimp aynacht'atanacan jac'apancasquiwa, jupanacar khespiyañataqui, aynacht'at chuymanacap waytañataqui.


Bible in one year - Aymara Bible 1997 - October 22\n1. [1-2] Jeconías reyina, uqhamaraqui reyin taycapasa, palaciona uywatanacasa, Judá orakena, uqhamaraqui Jerusalén marcana jilïrinacapasa, take irnakerinacasa jaya marcaru apata mistjjapjjän ucapachasti Jeremías profetajj Jerusalenata mä carta apayäna cawquïri jilïri jakenacatejj jayaru apayatanacatjja kheparapcän ucanacarusa, uqhamaraqui sacerdotenacarusa, profetanacarusa, take jakenacarusa, cawquïrinacarutejj Nabucodonosor reyejj Jerusalenata Babilonia orakeru preso catuntasin apcatayna take ucanacaru.\n3. Judá oraken reyipa Sedequiasasti, Babilonianquir Nabucodonosor reyirojj mä carta apayäna Elasa sat jakempi. Jupasti Safán jaken yokapänwa, Gemariasan yokapa, Hilciasan yokaparaqui. Uca cartasti aqham saraquïnwa:\n4. “Naya Israelan Diosapa, take ch'amani Tatituw arsta, take qhitinacarutejj Jerusalén marcata preso apaycta Babilonia marcaru ucanacarojja:\n5. ‘Utanaca utachasipjjam, sum chhijnoktapjjaraquim, frutanac achuri kokanac ayrusipjjam, uca frutanacapa mank'asipjjaraquim.\n6. Casarasipjjam, ucatsti yokanacanïpjjam uqhamaraqui phuchanacanïpjjam, jupanacasti casarasipjjaracpan ucatsti wawanacanïpjjaracpan. Uca marcansti mirantapjjaraquim, jani juc'aniru tucupjjamti.\n7. Cawquïri marcarutejj nayajj apayapcsma uca marcan asquipataqui irnakapjjaraquim, uca marcataquisti nayat mayipjjaraquita, uca marcan sumancañapatwa jutaraquini jumanacataquejj sumancañajja.\n8. Naya, Israelana Diosapa, take ch'amani Tatituw arsta, sapjjaracsmawa: Jan sallkjayasipjjamti cawquïri profetanacatejja jumanac taypina utji uqhamaraqui cawquïri yatirinacatejj jumanac taypina jacapjje ucanacan parlatanacapampejja; cuna samcanacaptejj jupanacajj parlapqui ucanacjja jan ist'apjjamti.\n9. Cuntejj jupanacajj nayan sutejjaru sapctam ucanacasti c'aricamaquiwa. Janiw nayajj jupanacaru qhitancti. Naya Tatituw ucjja arsta.’\n10. “Naya Tatituw sista: ‘Cunapachatejj Babiloniaru pakallko tunca marajj phokhasjjani, ucapachasti nayajj jumanacatjja amtasjjäwa, cuntejj jumanacataqui arscta uca arsutajjsti phokharaquïwa, jumanacarusti cuttayanjjapjjaraquïmawa aca pachpa chekaru.\n11. Nayasti yatiractwa cuna amtäwinacatejj jumanacataqui utjquitu ucanacjja, uca amtäwinacasti jumanacan asquinacamataquiwa, janiw jumanacan jan walt'apjjañanacamataquïquiti, uqhamat khepa urunacanjja wali suma jacasipjjañanacamataqui, suyt'añanacansa phokhantataraqui. Naya Tatituw ucjja arsta.\n12. Ucapachaw jumanacajj nayaru art'asipjjetäta, ucatsti nayan ucaruw jutapjjaraquïta, nayaru mayisisa, nayasti mayisitanacamjja ist'apjjaraquïmawa.\n13. Nayarusti thakapjjetätawa, ucatsti jicjjatapjjaraquitätawa, take chuymampi nayar thaktapjjatam laycu.\n14. Jïsa, nayaw jumanacarojj, nayrakatajjaru puriyanipjjäma, ucatsti sarnakäwinacamjja nayaw uñj-jjaraquï. Take marcanacatwa jumanacarojj apsunjjapjjäma, uqhamaraqui take chekanacatwa apsunjjapjjäma, cawqhanacarutejj nayajj jumanacaru ananucupcsma uca chekanacata, ucatsti tantacht'asinjja, aca pachpa chekaruw jawsthapjjapjjaraquïma cawqhattejj ananucupcsma uca pachpa chekaru. Naya Tatituw ucjja arsta.’\n15. “Jumanacasti sapjjaractawa: ‘Tatitojj profetanacwa Babilonia marcanjja churistu’ sasa.\n16. Qhititejj Davidan tronopan kont'atäqui, uca reyi toketjja uqhamaraqui aca marcanquir jakenacatsa Tatitojj aqham siwa: cawquïrinacatejj jumanacan familianacamäcaraqui, janiraqui jupanacajj preso apatäpquiti ucanac toketjja.\n17. ‘Take ch'amani Tatitusti siwa: Jumanacarojj guerranacampi, mach'ampi, cunayman usunacampwa apayanipjjäma. Jumanacarojj ñusantata higonacjamwa tucuyapjjäma, uqham ñusantatätapatjja jan mank'cañjamaraqui tucuyapjjäma.\n18. Jumanacarusti guerrampi, mach'ampi, cunayman usunacampiraquiw arcnakapjjäma. Take aca orakenquiri marcanacampisti ajjtasiyapjjaraquïmawa, jumanacarusti takenin uñjcañwa maldecipjjaraquïma, mä p'enkwa tucjapjjaraquïma, cawquïri marcanacarutï apanucuta uñjasipcäta ucansti jumanacajj ajjsarcaña, sustjascañäpjjaraquïtawa.\n19. Jumanacajj janiw nayar sirviri profetanacajj cuna arunactejj ewjjapctam uca arunacarojj ist'apctati uca laycu, nayasti mayampi mayampwa jumanacarojj uca profetanacjja qhitanipjjaracsma, ucampis jumanacajj janiw jupanacarojj ist'apctati. Naya Tatituw ucjja arsta.\n20. Jichhajj arunacajj ist'apjjam, cawquïrinacarutejj Jerusalén marcat Babilonia orakeru apanucupcsma take ucanaca.’\n21. “Colaías jaken yokapa Acab toketjja, Maasías jaken Sedequías yokapampitjja, Israelan Diosapa take ch'amani Tatitojj aqham siwa: ‘Qhitinacatejj jumanacaru, Tatitun sutipjjaru c'ari arunaca parljjayapjjtam, jupanacarojj Babilonia orakenquiri Nabucodonosor reyin amparaparuw catuyaraquï; uca reyisti jumanacan uñjcataraquiw pachpa jumanac nayrakatan jupanacarojj jiwarayani.\n22. Ucatsti, cawquïrinacatejj Judá oraketa Babilonia orakeru apanucuyatäpqui ucanacajj cunapachatejj mayniru maldeciñ munapjjani ucqhajj sapjjaniwa: Tatitojj jumampejj lurpan cunjämtejj Sedequías, Acab, uca paniniru Babilonianquir reyejj ninaru cancantcänjja, uqhamaraqui jumampejj lurpan, sasa.\n23. Take ucanacasti jumanacampejj lurasiniwa, Israel marcan sinti jach'a juchanac lurapjjatam laycu. Jake masiman warmipampiw jumanacajj jucha lurañan sarnakapjjtajja, cuntejj nayajj jan sapcsma ucanacaracwa nayan sutejj-jjaru parlapjjtajja. Nayajj ucjja sumwa yatta, naya quipcaw uñjta. Naya Tatituw ucjja arsta’ ” sasa.\n24. Tatitusti Jeremiasaruw saraquïna, Nehelamanquiri Semaías jakeru aqham sañapataqui:\n25. “Israelan Diosapa, take ch'amani Tatitusti siwa: ‘Jumasti pachpa juman sutimjjaruw mä carta apayaractajja, take qhitinacatejj Jerusalén marcan jacapqui uca jakenacaru, uqhamaraqui Maasías jaken yokapa Sofonías chacharusa, uqhamaraqui take sacerdotenacarusa. Uca cartansti Sofoniasarojj aqham saractawa:\n26. Tatituw jumarojj sacerdotet usctam, Joiada lanti, uqhamata templonjja mä jilïrit uñt'atäñamataqui. Ucat mä lokhe jaketejj jutasin profetäcaspas uqham parlani ucapachasti, jumajj catusin carcelaru cadenanacampi ñach'antasin apantañama.\n27. ¿Cunataraqui Anatot chekanquiri Jeremiasarusti jan preso catunttasti? Jupajj jumanacarojj mä profetäcaspas uqhamaw parljjayapjjtam.\n28. Babilonia orakerusa mä carta apayanipjjaraquitojja aqham sasa: Jumanacan uqham jaya marcancapjjañamajja jaya maranacäniwa, uca laycu utanac utachasipjjam, suma chhijnoktapjjaraquim, achunac churiri kokanac ayrusipjjaraquim, ucatsti uca achunaca mank'apjjaraquim’ ” sasa.\n29. Sofonías sacerdotesti Jeremías profetataquejj uca cartjja leet'arapiraquïnwa.\n1. Aca arunacwa Tatitojj Jeremías profetarojj parljjayäna. Saraquïnwa:\n2. “Naya, Israelan Diosapa Tatituw arsta: Take cuntejj siscäma uca arunacjja mä libroru kellkantam,\n3. mä uruw purinini, cunapachatejj nayan Israel marcajjasa uqhamaraqui Judá marcajjasa mayjt'ayatäjjani ucajja. Naya, Tatituw, arsta. Cawquïri oraktejj nayajj nayra awquinacaparu churcta uca orakeruw jupanacarojj cuttayjjä” sasa.\n4. Acapï Israel uqhamaraqui Judá marcanacataqui Tatitun arsutanacapajja:\n5. Take ch'amani Tatitojj aqham siwa: “¡Ajjsarañat warariñanacaw ist'asi, ajjsarañata, mayjt'asiñanacampi!\n6. Jisct'apjjam, inampicha mä chachajj wawachasispa. ¿Cunatarac chachanacarusti parto usumpisa k'ewisipcaspa uqhama uñjtsti? ¿Cunatsa uqhamäpjje? ¿Cunatsa takenisa k'ellu tucupjje?\n7. ¡Mä ajjsarcañ uruw jac'achasini, uca urjamasti janiw yakha urojj utjquiti! Uca urusti Jacobon marcapataquejj mä llaquiscañ urüniwa, ucampisa, nayaw jupanacarojj khespiyaraquï.\n8. Naya take ch'amani Diosaw arsta: T'akhesiñatsti marcajjarojj khespiyaraquïwa, jan mayampis yakha marcanquir jakenacaru sirvcjjañapataqui.\n9. Jupanacasti naya Tatitu Diosaparuw sirvipjjetani, uqhamaraqui Davidaru, qhitirutejj nayajj reyit utt'aycäjja ucaru.\n10. “Naya Tatituw arsta: Jacobon marcapa, nayan sirvirejja, jan ajjsaramti; Israel marca, jan ajjsaramti. Jumampiru, uqhamaraqui wawanacamarusa, jichhajj nayaw khespiyapjjäma, uca jaya marcaru apanucuyatäpcta ucatjja. Uqhamaraqui samarata sarnakasiriw cuttanjjäta, janiraquiw qhitis sustjcjjätamti.\n11. Naya Tatituw ucjja arsta, nayaw jumampïscta, jumar khespiyañataquejja. Cawquïr marcanacarutejj ananuccayäsma uca marcanacsti t'unjaraquïwa, ucampis jumarojj janiw t'unjcämati, jan ucasti juchamatjamacwa mutuyäma, juchamatsti mutuyapuniraquïmawa.”\n12. Tatitojj siwa: “Chhojjrimajj jan kollcañjamawa, usumataquejj janiw kollajj utjquiti.\n13. Janiw qhitis jumat llaquirejj utjquiti, janiraquiw qhitis chhojjrinacam kollirejj utjquiti, janiw kollañjamäcaractati.\n14. Take munirinacamasti apanucuwayjjapjjtamwa, janiw jumat amtascjjapjjaraquiti. Nayaw jumarojj uqham chhojjriñchsmajja, uñisirimäquiristsa uqhama jan qhuyapt'ayasisaw mutuyämajja, walja jach'a juchanac luratam laycuw uqham lursmajja.\n15. ¿Cunatsa chhojjrinacamatjja jan amuct'asta? Usuyasitamasti jan kollkayawa juman walja jach'a juchanacam laycuw uqhama jumarojj lursma.\n16. Ucampisa, take qhititejj jumaru mank'antcätam ucajj mank'antataraquïniwa, take uñisirinacamasti jayaru apanucutaraquïniwa. Jumaru saqueyjirinacasti saqueyjataraquïniwa, jumar lunthatirinacasti lunthatjataraquïniwa.\n17. C'umar sarnakasiñ cuttayjjaraquïma, chhojjrinacamjja nayaw kolljjäma, uñisirinacamajj kawkhas parlascpan. ‘Sionajj apanucutawa, janiw qhitis jupatjja llaquiscjjeti’ sasa. Naya Tatituw ucjja arsta.”\n18. Tatitojj siwa: “Jacobon marcapan sarnakäwipjja mayjaruw uñj-jjä, marcapatsti qhuyapayasïwa, marcanacasti, t'unjatäcänsa uca pachpanacjjaruw sayt'ayasini, palacionacas cawqhancañapäquitejj ucqharuraquiw utachasini.\n19. Ucanacatsti yuspagarañ k'ochunacaw mistunini, uqhamaraqui cusisiñat larusiñanacampi. Janiraquiw jupanacajj aynacht'cjjapjjaniti, nayaw jupanacarojj juc'ampi jiljjatayaraquï. Janiraquiw juparojj jisc'achcjjapjjaniti, nayaw jupanacarojj jach'aru aptaraquï.\n20. Israelitanacajj cunjämäpcäntejj nayrajj uqhamäpjjaraquiniwa, jakenacapasti naya nayrakatanjja sumpinwa sayt'asipjjaraquini, jupar t'akhesiyirinacarusti nayaw mutuyaraquï.\n21. [21-22] Jupanac taypitaracwa mayni jilïrejj mistuni, jupanacar apnakeriraquiw maynejj jupanac taypit mistuni. Nayaruw jac'achasiyaniraquëjja; ucampisa, ¿qhitis nayaru jac'achasiniñ munaspajja? Jupanacajj marcajjäniwa, nayasti Diosaparaquïyäwa. Naya Tatituw ucjja arsta.”\n23. Tatitun colerasiñapajj mä jach'a thayaru uñtatawa, mä jach'a tutuca thayjama, khoru jakenacjjaruw muyjjattaraquejja.\n24. Tatitun colerasiñapajj janiw tucuscaniti, jupajj take amtäwinacapa phokhañapcama. Mä uruw puriniraquini cunapachatejj jumanacajj take acanaca amuyt'apcäta ucapachajja.\n41. Tatay, qhuyapayasiñamay uñacht'ayita, khespiyäwimajj arsutamarjamay purinitpan.\n42. Uqhämat nayar tokerirojj arsusï, arunacamar take chuymamp iyawsatajj laycu.\n43. Janiquiy lacajjat cheka arunac apakestati, nayajj arunacamaruw chuymajj uchta.\n44. Jan inact'asaw munañam phokhä, wiñayapuniw munañamar jaysä.\n45. Uqhamat jan qhitin camsat jacä, arsutanacamar arcatajj laycu.\n46. Reyinacan nayrakatapan arunacamat parlä, janipuniw arsuñ p'enkascäti.\n47. Arunacamarojj munastwa, arunacamampejj cusisitaw uñjasta.\n48. Arunacamarojj munastwa, arsutanacamatsti walpun lup'ista.\n19. Cunjämatejj jakejj umar uñjjatasina ajanupa uñjasquejja, uqhamaraquiw jakenacajja chuymanacapjja uñt'asipjjaraqui.\n1. Naya Pablojj Jesucriston apostolopätwa, Khespiyir Diosasan, uqhamarac Tatit Jesucristosan camachipat qhitanita, ucasti jiwasan suyt'äwisawa.\n2. Aca cartjja jumaruw apayansma Timoteo, jumajj iyawsäwinjja chekpach wawajjätawa. Dios Awquisajj uqhamarac Tatit Jesucristosajj jumarojj bendispan, qhuyapayasiñapjja uqhamarac samarañapsa jumarojj churaracpan.\n3. Cunjämatejj achict'ascäyäsmajja Macedonia ucsaru sarcasajja, jichhajj Éfeso marcar kheparam, ucan yakhep c'ari yatichirinacar ewjjt'añamataqui jan uca c'ari yatichäwinac yatichapjjañapataqui,\n4. janirac nayra jan tucusquir parlanacar ist'asipcañapataquisa. Acanacajj inamaya ch'ajjwañanacaruquiw api, ucatsti Diosajj cuna ewjjanactejj iyawsäwi laycu phokhañasataqui churquistu ucarojj janiw yanapquistuti.\n5. Aca camachin amtäwipajj acawa: Munasipjjam k'oma chuymat jutqui uca munasiñampi suma chuymampi, uqhamarac chekpach iyawsäwimpi.\n6. Yakhepanacajj acatjja saranucjjapjjewa, jan cunatac sirvquir ch'ajjwañanacaru chhakasina.\n7. Diosan leyinacap yatichiriw tucupjje, ucampis cuntejj jupanacpacha yatichapqui ucsa janiw amuyt'apquiti, janiraquiw phokhapquisa.\n8. Yattanwa leyejj asquïtapa, cunapachatejj leyejj chekaparu apnakatäqui ucapacha.\n9. Janiw cuna leyisa asqui luririnacataquejj uscutäquiti. Leyejja Dios contra sayt'irinacataqui uscutawa, jan ist'irinacataqui, jan wali luririnacataqui, juchaninacataqui, Diosarus ni arsutanacaparus jan jaysirinacataqui, awquiparu taycaparu jiwayirinacataqui, uqhamarac jake jiwayirinacataqui,\n10. wachoka juchan sarnakerinacataqui, chachapura jan wali sarnakerinacataqui, jak lunthatirinacataqui, c'arinacataqui, c'ari juramento luririnacataqui. Leyejj asqui yatichäwinac toke parlapqui ucanacataquiraquiwa.\n11. Aca yatichäwejja Diosan jach'a muspharcañ khespiyasiñ arunacapampejj mayar tucutaquiwa, uca arunacsti Diosaw parlañajjatac ewjjaraquitu.\n12. Tatit Jesucristosarojj yuspagartwa, jupasti acataquiw ch'am churitu, ucatsti nayarojj chekat uñt'itu, Jupan sirviripat uscusitu.\n13. Nayrajj jan wali arunacampiw jupa toke parlasa jisc'achäyäta, uñisisaw arcnakaraquïyäta. Uqham lurctsa ucasa, Diosajj nayarojj qhuyapayasituwa, ucapachajj nayajj janïraw iyawsirïcäyätti, janiraquiw cuntejj lurcäyäta ucjja yatcäyätti.\n14. Ucatwa nayataquejj Tatitun bendicionapajj wali jach'änjja, uqhamarac iyawsañasa munasiñasa jiwasan utji Tatit Jesucristoncatas laycu.\n15. Acajj chekawa, takeniw acjj iyawsapjjañapa: Cristo Jesusajj aca orakerojj juchararanacar khespiyiriw juti, ucanacatsti nayaw nayrïrïtjja.\n16. Ucatwa Diosajj nayatjja qhuyapayasitänjja, Jesucristojj nayjjaru take munasiñapa uñacht'ayañapataqui. Uqhamatwa nayajj nayrakat iyawstjja, nayar uñtasina mayninacajj jupar iyawsapjjañapataqui, uqhamat wiñay jacañanïpjjañapataqui.\n17. Uca luratanacapatwa jach'añchäwi churañäni wiñay jach'a Reyirojja. Jupajj janiw cunapachas jiwquiti, janiraquiw uñjcsnati uca take yatiñan mä sap Diosarojja. Uqhamäpan.\n18. Timoteo, nayan wawajja, aca ewjja chursma suma nuwasïwi nuwasiñamataqui iyawsañampi suma chuymampiraqui, cunjämtejj jilatanacajj nayrajj jumatjja parlapjjäna Diosan sutipana uqhamarjama.\n19. Mayninacajj chuymanacapar jan ist'apjjatapatwa, iyawsäwinacapanjja aynacht'apjje.\n20. Himeneompi Alejandrompejj uqhamaraquiw lurapjje, ucanacarusti nayajj Supayaruw catuyta arunacapampi Diosar jan juc'amp jisc'achapjjañapataqui.